title: Andienpiikkipyrstö

text: Andienpiikkipyrstöt elävät yleensä pareittain tai pieninä ryhminä. Laji viettää paljon aikaa liikkuen pensaiden lehtien joukossa. Linnun pesimäkausi kestää syyskuusta helmikuulle. Pesä sijaitsee ruohikossa tai talojen räystäiden alla. Naaras munii kaksi valkoista munaa.


title: Andienpiikkipyrstö

text: Andienpiikkipyrstön ravinto koostuu hyönteisistä.


title: Gribojedovin kanava

text: Gribojedovin kanava (; vuoteen 1923 saakka "Katariinan kanava", ven. Екатери́нинский кана́л, "Jekaterininski kanal") on Nevan suiston kanava Pietarissa Venäjällä. Sen pituus on 5 kilometriä ja leveys 32 metriä.


title: Gribojedovin kanava

text: Kanava on kaivettu entisen "Krivuša"-joen uomaan, jonka alkupää yhdistettiin vuonna 1739 Moikaan. Se alittaa Nevan valtakadun, Gorohovaja-kadun ja Voznesenski-prospektin, ohittaa Krjukovin kanavan ja laskee Fontankaan entisen Kaljulan kylän luona. Vuosina 1764–1790 kanavaa syvennettiin ja sen molemmin puolin rakennettiin graniittiset rantakadut. Alkupään rannat puettiin graniittiin vuosina 1954–1956. Gribojedovin kanavan ylittää 21 siltaa, joista monet ovat rakennustaiteen muistomerkkejä. Sen varrella sijaitsevat Venäläisen museon Benois-siipi, Singerin talo, Kazanin katedraali, Pietarin talous- ja finanssiyliopisto ja Pyhän Nikolaoksen merikatedraali. Kanavan rannalla ovat asuneet Aleksandr Gribojedov, josta se on saanut nimensä, Nikolai Gogol, Nikolai Tšernyševski, Fjodor Dostojevski ja Ilja Repin. Keisari Aleksanteri II haavoittui kuolettavasti rantakadulla tehdyssä pommiattentaatissa. Vuosina 1883–1907 murhapaikalle rakennettiin Kristuksen ylösnousemuksen katedraali.


title: Arpajako

text: Arpajako on jo keskiaikaisissa laeissa ollut menettely perinnön jakamiseksi. Siinä perittävä omaisuus jaettiin samanarvoisiin osiin ja määrättiin arvalla, minkä osuuden kukin perillinen sai. Arpajakoa käytettiin, jos perilliset eivät pystyneet sopimaan pesän jaosta. Arpajakoa piti lain mukaan käyttää erityisesti silloin, kun pesään kuului alaikäisiä perillisiä. Myöhemmällä ajalla muunkinlainen perinnönjako oli oikeuskäytännön mukaan mahdollinen, jos voitiin osoittaa alaikäisten saaneen heille lain mukaan kuuluneen perintöosuuden.


title: Arpajako

text: Arpajaosta säädettiin vuoden 1734 lain perintökaaren 12 luvussa. Se kumottiin uudella perintökaarella (40/1965), joka tuli voimaan vuoden 1966 alussa. Uudessa perintökaaressa ei enää käytetty arpajakoa, vaan se siirtyi historiaan.


title: Groix’n taistelu

text: Groix’n taistelu oli Ranskan vallankumoussotiin liittyvä meritaistelu Ranskan länsirannikolla 23. kesäkuuta 1795 Louis Thomas Villaret de Joyeusen johtaman Ranskan laivaston ja Alexander Hoodin johtaman Britannian kuninkaallisen laivaston välillä.


title: Groix’n taistelu

text: Alexander Hoodin laivasto-osastoon kuului neljätoista linjalaivaa, joista lippulaivana toimi 100-tykkinen ensimmäisen luokan linjalaiva "HMS Royal George". Vara-amiraali Villaretin komennossa oli kaksitoista linjalaivaa. Taistelu kesti ainoastaan kaksi tuntia 40 minuuttia, jona aikana kolme ranskalaisalusta vallattiin. Taistelu keskeytyi, kun taistelevat osastot ajautuivat liian lähelle rannikkoa.


title: Groix’n taistelu

text: Ranskalaiset menettivät kolme linjalaivaa, jotka britit valtasivat.


title: Paksunokkabulbulit

text: Paksunokkabulbulit ("Spizixos") on bulbulien heimoon kuuluva varpuslintusuku. Paksunokkabulbulien sukuun kuuluu BirdLifen mukaan kaksi lajia:


title: Moika

text: Moika (, aikaisempi nimitys "Mja", Мья) on Nevan suuhaara Pietarissa Venäjällä. Sen pituus on 4,67 kilometriä, suurin leveys 40 metriä ja suurin syvyys 3,2 metriä.


title: Moika

text: 1700-luvun alkuun saakka Moika sai alkunsa nykyisen Mars-kentän tienoilla sijainneesta suosta. Vuonna 1711 se yhdistettiin Fontankaan. Joki virtaa Amiraliteetin saaren eteläpuolitse ja laskee Suureen Nevaan lähellä sen suuta. Joutsen- ja Talvi-kanavat yhdistävät Moikan Nevaan ja Krjukovin kanava Gribojedovin kanavaan sekä Fontankaan. Vuosina 1798–1811 rakennettiin graniittiset rantakadut, joita vuonna 1975 jatkettiin Prjažka-joelle saakka. Moikan ylittää 14 siltaa, joista monet ovat rakennustaiteen muistomerkkejä. Joen varrella sijaitsevat mm. Mikaelinlinna, Pyöreä tori, keisarillinen Tallivirasto, Stroganovin palatsi, Razumovskin palatsi, Jusupovin palatsi ja Uuden Hollannin varastoalue. Moikan rantakadulla talossa numero 12 asui ja kuoli runoilija Aleksandr Puškin. Vuodesta 1925 lähtien siellä toimii hänelle omistettu kotimuseo.


title: Dream Team

text: Dream Team () voi tarkoittaa muun muassa seuraavia asioita:


title: Hallintopakko

text: Hallintopakko tarkoittaa niitä viranomaisen käytettävissä olevia hallinnollisia keinoja, joita tarvitaan, kun hallintopäätöksiin sisältyviä velvoitteita ei täytetä vapaaehtoisesti. Velvoitteita ovat esimerkiksi käskyt, kiellot ja lupaehtojen rajoitukset. Hallinnolliset pakkokeinot jaetaan uhkiin, voimakeinoihin ja ulosottoon. Ne voidaan luokitella myös välillisiin ja välittömiin pakkokeinoihin sen mukaan, kuinka hallintopakko kohdistuu asianosaiseen tai muunlaiseen kohteeseen. Välittömiä pakkokeinoja käytettäessä kohdetta ei pyritä taivuttamaan toteuttamaan velvoite itse, vaan käytetään voimakeinoja. Välillisiä pakkokeinoja käytettäessä pyritään uhkaa käyttämällä vaikuttamaan kohteeseen, jotta tämä suorittaisi velvoitteen itse.


title: Hallintopakko

text: Välillisiä pakkokeinoja ovat keskeyttämisuhka, teettämisuhka ja uhkasakko, joihin kaikkiin liittyy kirjallinen menettely. Keskeinen säädös on uhkasakkolaki (1113/1990). Tehosteen asettaa aluehallintovirasto yleisen toimivallan käyttäjänä tai muu viranomainen erityissäännöksen nojalla. Uhkasakossa päävelvoitetta tehostetaan maksuvelvoitteen uhkalla. Teettämisuhkassa uhataan sillä, että tekemättä jätetty velvoite teetetään vieraalla laiminlyöjän kustannuksella. Keskeyttämisuhkassa uhataan toiminnan estämisellä.


title: Hallintopakko

text: Voimakeinojen yhteydessä julkista valtaa käytetään välittömästi ilman etukäteistä kirjallista hallintopäätöstä. Tällöin ei yleensä noudateta hallintomenettelyn säännöksiä. Tavallisesti velvoitteen asettaneen viranomaisen on pyydettävä virka-apua toimivaltaiselta viranomaiselta, jotta voimakeinot voidaan toteuttaa. Yleensä virka-apua antaa poliisi, tullilaitos tai ulosottomies. Ulosottoa käytetään etenkin verojen ja julkisten maksujen täytäntöönpanoon. Hallinnollisia turvaamistoimia ovat pakkohoito, huostaanotto, eristäminen ja säilöönotto. Esineisiin tai omaisuuteen kohdistuva turvaamistoimi on toimenpidekielto.


title: Hunajabulbulit

text: Hunajabulbulit ("Baeopogon") on bulbulien heimoon kuuluva varpuslintusuku. Hunajabulbulien sukuun kuuluu BirdLifen mukaan kaksi lajia:


title: AppleScript

text: AppleScript on Applen kehittämä ja Mac OS -käyttöjärjestelmään sisäänrakennettu komentosarjakieli. Appleskriptillä voi hallita ohjelmia, tietokantoja, verkkoja, verkkopalveluita ja käyttöjärjestelmää itseään. Sen lähtökohtana on nopeuttaa ja yksinkertaistaa käyttäjän toistuvia toimintoja.


title: Aleksei Zagornyi

text: Aleksei Zagornyi (, s. 31. toukokuuta 1978 Jaroslavl, Venäjän SFNT, Neuvostoliitto) on venäläinen moukarinheittäjä.


title: Aleksei Zagornyi

text: Zagornyi karsiutui loppukilpailusta Sydneyn olympialaisissa 2000. Münchenin EM-kilpailuissa 2002 hän oli yhdestoista, mutta putosi loppukilpailusta sekä Pariisin 2003 että Osakan 2007 MM-kilpailuissa. Berliinin MM-kilpailuissa 2009 hän sai pronssia tuloksella 78,09. hän sijoittui samana vuonna neljänneksi. Zagornyi voitti hopeaa Helsingin EM-kilpailuissa 2012 tuloksella 77,40, mutta karsiutui loppukilpailusta Lontoon olympialaisissa.


title: Aleksei Zagornyi

text: Zagornyi heitti ennätyksensä 83,43 Adlerissa 10. helmikuuta 2002.


title: 24P/Schaumasse

text: 24P/Schaumasse on periodinen komeetta, jonka löysi Alexandre Schaumasse 1. joulukuuta 1911 Ranskan Nizzassa. 22. maaliskuuta 2010 se ohitti Ceresin vain 0,025 AU:n etäisyydeltä, ja 29. tammikuuta 2059 se ohittaa Maan 0,27 AU:n etäisyydeltä. Sen kiertoaika on 8,25 vuotta.


title: Vaihdantakollisio

text: Vaihdantakollisio on oikeudellinen ristiriita, joka syntyy käytettäessä omistajan kompetenssia varallisuusoikeuksien vaihdannassa. Omistajan kompetenssi tarkoittaa esineoikeudessa omistajan oikeudellista valtaa siirtää varallisuutta omistuspiiristä toiseen. Esineoikeudessa käytetään usein kollision käsitettä ilman lisämäärettä vaihdanta, vaikka lisämääre rajaakin käsitteen ulkopuolelle kompetenssin käytön esimerkiksi viranomaisratkaisun antamiseen. Vaihdantakollisio-käsitettä ei käytetä lainsäädännössä, vaan se liittyy oikeustieteeseen. Vaihdantakollisiossa voittaneen osapuolen sanotaan saaneen dynaamista suojaa.


title: Vaihdantakollisio

text: Vaihdantakollisiossa on tavallisesti ongelmana se miten oikeusperuste sitoo osapuolia sivullissuhteissa. Vaihdantakollisio voi johtua omistajan oikeusperusteen virheestä, kuten esimerkiksi siitä, että myyjän saanto on pätemätön. Tällöin ostajan saantoa rasittaa kompetenssitehottomuus. Myyjän määräämistoimet saattavat olla myös keskenään ristiriidassa, kuten esimerkiksi myytäessä sama esine kahdelle ostajalle. Kompetenssitehottomuus rasittaa tällöin jälkimmäisen ostajan saantoa. Tällaisia kompetenssivirheistä johtuvia vaihdantakollisioita nimitetään myös "oikeudellisiksi kollisioiksi."


title: Vaihdantakollisio

text: Vaihdantakollisio syntyy myös silloin, kun varallisuusoikeudellisen määräämistoimen kohteen arvo tai kompetenssin käyttäjän varallisuus ei riitä kaikkien vaateiden täyttämiseen. Tällaista kollisiota nimitetään myös "taloudelliseksi kollisioksi." Sellainen syntyy esimerkiksi silloin, kun pakkohuutokaupassa tarjottu hinta on niin alhainen, ettei kaikkia oikeuksia voida toteuttaa.


title: Wide Open Spaces

text: Wide Open Spaces on yhdysvaltalaisen Dixie Chicks -yhtyeen albumi vuodelta 1998. Albumi on yhtyeen ensimmäinen albumi, jolla on mukana laulaja Natalie Maines.


title: Wide Open Spaces

text: Wide Open Spaces on Dixie Chicksin läpimurtoalbumi, ja on edelleen yhtyeen parhaiten myynyt levy. Albumia on myyty Yhdysvalloissa 12 miljoonaa kappaletta. Albumi nousi Yhdysvaltain albumilistalla sijalle 4. Albumilta julkaistiin useita menestyneitä singlejä, mm. "There's Your Trouble" ja "Wide Open Spaces".


title: Wide Open Spaces

text: Albumi sai parhaan countryalbumin Grammy-palkinnon vuonna 1999. Lisäksi kappale "There's Your Trouble" voitti myös Grammyn.


title: Fly (Dixie Chicksin albumi)

text: Fly on yhdysvaltalaisen Dixie Chicks -yhtyeen albumi vuodelta 1999. Albumi nousi Yhdysvaltain albumilistan kärkeen. RIAA on myöntänyt sille kymmenkertaisen platinalevyn Yhdysvalloissa.


title: Fly (Dixie Chicksin albumi)

text: Fly sai parhaan countryalbumin Grammy-palkinnon vuonna 2000. Lisäksi kappale "Ready to Run" voitti myös Grammyn.


title: Tractatus Coislinianus

text: Tractatus Coislinianus on keskiaikainen käsikirjoitus, joka hahmottelee komedian teorian Aristoteleen "Runousopin" perinteen mukaisesti. Tutkijat ovat olleet erimielisiä sen suhteesta Aristoteleen teokseen itseensä.


title: Tractatus Coislinianus

text:
Aristoteleen "Runousopin" toinen, komediaa käsitellyt kirja itsessään on kadonnut. "Tractatus coislinianus" on 900-luvulta peräisin oleva käsikirjoitus, joka löydettiin
Suuren Lavran (Megisti Lavra) luostarista Athos-vuorelta. Athanasios Rhetor lähetti sen Pierre Séguierille vuonna 1643. Klassisen kirjallisuuden tutkija J. A. Cramer, joka tutki Henri Charles du Cambout de Coislinin kokoelmaa lähes kaksisataa vuotta myöhemmin, vaikuttui käsikirjoituksen sisällöstä, ja uskoi sen olevan Aristoteleen komedian teorian kommentaari. Hän julkaisi tekstin vuonna 1839.


title: Tractatus Coislinianus

text: Cramerin näkemys torjuttiin pian, mutta se on saanut uutta kannatusta myöhemmin. Richard Janko on esittänyt, että käsikirjoitus sisältää "Runousopin" kadonneen toisen kirjan luonnoksen tai siihen liittyvät muistiinpanot. Heinz-Günther Nesselrath sen sijaan on katsonut, että kyseessä on peripateettisen koulukunnan myöhemmin tuottama teos.


title: Tractatus Coislinianus

text: Käsikirjoitus on nykyään sijoitettu Ranskan kansalliskirjastoon nimikkeellä ”Coislinianus 120”.


title: Tractatus Coislinianus

text: "Tractatuksen" mukaan komedia herättää näytelmän katsojissa naurun ja nautinnon, ja puhdistaa heistä näin kyseiset tunteet ("katharsis"). Komedian teoria rinnastuu näin aiemmin "Runousopissa" esitettyyn tragedian teoriaan, jonka mukaan tragedian esittämän kärsimyksen herättämä pelko ja sääli puhdistavat samoin katsojan mielen. Teksti kuvaa myös niitä keinoja, joilla "katharsis" komediassa saadaan aikaan.


title: Ernst Toch

text: Ernst Toch (7. joulukuuta 1887 Wien — 1. lokakuuta 1964 Santa Monica, Kalifornia) oli itävaltalainen säveltäjä, pianisti ja opettaja. Toch kuului 1920–30-luvun Saksassa musiikin modernismin kärkinimiin. Hänen teoksiaan esitettiin Saksan lukuisilla musiikkijuhlilla ja kustannettiin vuoteen 1933 saakka, jolloin kansallissosialistit ryhtyivät mustamaalaamaan ”bolševikkisäveltäjiä”. Hän emigroitui Yhdysvaltoihin vuonna 1934.


title: Ernst Toch

text: Ernst Toch syntyi Wienissä 7. päivänä joulukuuta 1887 juutalaiseen perheeseen. Hänen isänsä Moritz Toch oli kauppias, eikä perheessä harrastettu musiikkia. Toch oli jo lapsena kiinnostunut äänistä ja musiikista. Hän opetteli soittamaan pianoa isoäitinsä panttilainaamossa, ja nuotinlukutaidon hän oppi alivuokralaisena asuneelta harrastelijaviolistilta. Toch ei saanut järjestelmällistä musiikinopetusta, eikä perhekään rohkaissut musiikkiharrastuksia.


title: Ernst Toch

text: Toch oli jo lukioaikanaan tutustunut Wolfgang Amadeus Mozartin jousikvartettoihin, ja voidakseen perehtyä niihin paremmin hän jäljensi niitä. Toch itse muisteli myöhemmin: ”Samaan aikaan minussa heräsi vastustamaton halu kirjoittaa kokonaan omia kvartettoja.” Niinpä Toch olikin 17 vuoden iän saavutettuaan säveltänyt jo kuusi jousikvartettoa – kaikki salassa. Kuudennen jousikvarteton a-molli op. 12 partituuri kulkeutui viulisti Arnold Rosén käsiin, ja hänen Rosé-kvartettinsa kantaesitti teoksen Wienissä vuonna 1905. Tochin eloisa jousisatsi sai kiitosta.


title: Ernst Toch

text: Tochin isä halusi poikansa opiskelevan vakavaraiseen ammattiin, ja lukion jälkeen Toch kirjoittautui Wienin yliopistoon opiskelemaan lääketiedettä (vuosiksi 1906–1909). Lääketieteen opintojen ohella hän kuitenkin jatkoi musiikin harrastamista.


title: Ernst Toch

text: Vuonna 1909 Toch voitti nuorille säveltäjille joka neljäs vuosi järjestettävän Mozart-kilpailun, johon hän oli kolme vuotta aikaisemmin pilan päiten osallistunut F-duuri-kamarisinfonialla. Palkintona oli nelivuotinen stipendi Frankfurt am Mainin konservatorioon. Toch päätti lääketieteen opintonsa ja muutti Wienistä Saksaan. Hän opiskeli Frankfurtissa pianonsoittoa Willy Rehbergin (1863–1937) ja sävellystä Iwan Knorrin (1853–1916) johdolla.


title: Ernst Toch

text: Toch palkittiin vuonna 1910 Mendelssohn-palkinnolla, ja hän sai myös Itävallan valtionpalkinnon neljänä vuotena peräkkäin. Vuonna 1913 hänet nimitettiin pianonsoitonopettajaksi Mannheimin Zuscheid-musiikkikorkeakouluun. Tänä aikana Toch sävelsi myöhaisromanttiseen tyyliin muun muassa sellaiset teokset kuin sarjan "Kuolevasta rokokoosta" viululle ja pianolle op. 16, 8. jousikvarteton Des-duuri op. 18, serenadin kolmelle viululle op. 20 ja klarinettisonaatin A-duuri op. 22. Tuotanto painottui siis kamarimusiikkiin. Tochin säveltäjänura keskeytyi ensimmäisen maailmansodan ajaksi, koska hän palveli Itävallan armeijassa. Sodan päätyttyä Toch palasi Mannheimiin.


title: Ernst Toch

text: Toch jatkoi sodan jälkeen myös akateemisia opintojaan: hän väitteli filosofian tohtoriksi Heidelbergista vuonna 1921. Väitöskirja "Beiträge zur Stilkunde der Melodie" julkaistiin vuonna 1923 nimellä "Melodielehre".


title: Ernst Toch

text: Sodan jälkeen Toch alkoi kamarimusiikin ohella lähestyä orkesterimusiikkia: sellokonsertto op. 35 voitti — muiden muassa Aarre Merikannon rinnalla — jaetun palkinnon Schott & Söhne -kustantamon kilpailussa (1925), ja 1. pianokonsertto op. 38 kantaesitettiin Düsseldorfissa 8. elokuuta 1926 (solistina oli Walter Gieseking). Teos esitettiin seuraavana vuonna Frankfurtin kansainvälisillä musiikkifestivaaleilla (solistina oli Walter Frey ja kapellimestarina Hermann Scherchen), ja esityksestä tuli Tochille suuri menestys.


title: Ernst Toch

text: 1920-luvulla Toch alkoi kiinnostua myös oopperasta. Vuodelta 1925 on keskeneräiseksi jäänyt ja kadonnut ooppera "Wegwende", ja vuonna 1927 kantaesitettiin Baden-Badenissa Hans Christian Andersenin aiheeseen perustuva "Prinsessa ja herne" op. 43, seuraavana vuonna Mannheimissa ”ei mikään perhedraama” "Egon ja Emilie" op. 46 Christian Morgensternin tekstiin ja vuonna 1930 Königsbergissä ooppera "Viuhka" op. 51, teksti Ferdinand Lionin. Kaikki oopperat ovat aiheensa puolesta enemmän tai vähemmän humoristisia ja sarkastisia.


title: Ernst Toch

text: Vuodesta 1928 vuoteen 1933 Toch asui Berliinissä. Se oli tuolloin Saksan uuden musiikin tärkeimpiä keskuksia Dessaun Bauhausin ohella. 1920–30-luvun vaihteessa oltiin kiinnostuneita mm. koneellisen musiikin tuottamisesta, ja Berliinin tärkeimpiä kokeilijoita olivat Paul Hindemith ja Ernst Toch. He sävelsivät muun muassa musiikkia suoraan äänilevyä varten ("Grammophonmusik"), ja teoksia esitettiin Berliinin Neue Musik -konserttisarjassa.


title: Ernst Toch

text: Toch jatkoi säveltäjän- ja opettajanuraansa Berliinissä, ja hän alkoi kiinnostua myös elokuvamusiikista. Vuonna 1928 Baden-Badenin kamarimusiikkijuhlien teemana oli elokuva ja musiikki, ja Toch sävelsi näitä juhlia varten musiikin kokeelliseen elokuvaan "Die Kinderfabrik". Vuonna 1930 valmistui ensimmäinen musiikki näytelmäelokuvaa varten: "Karamasoff". – Kokeellisen musiikin alueelle kuuluu myös Tochin kenties tunnetuin sävellys, "Maantieteellinen fuuga" puhekuorolle a cappella; se on "Puhemusiikkia"-sarjan kolmas osa. Teos kantaesitettiin Berliinissä kesäkuussa 1930, samoin kuin toinenkin teos puhekuorolle ja lausujalle: "Vesi" op. 53. Se kuvaa veden kemiallisia ja fysikaalisia ominaisuuksia. Näitä kahta teosta on käytetty paljon musiikinopetuksessa.


title: Ernst Toch

text: Tochin maine oli 1930-luvulla kiirinyt niin laajalle, että yhdysvaltalainen Pro Musica -yhdistys kutsui hänet konserttikiertueelle Amerikkaan kevääksi 1932. Toch esitti kiertueella omaa musiikkiaan, muun muassa ensimmäisen pianokonserttonsa Bostonin sinfoniaorkesterin ja Sergei Kusevitskin kanssa 25. ja 26. päivänä maaliskuuta. Konsertto sai myönteisen vastaanoton. Ohjelmaan kuului myös Tochin "Kirjava sarja" op. 48 vuodelta 1928.


title: Ernst Toch

text: Adolf Hitler valittiin Saksan valtakunnankansleriksi vuonna 1933, ja samaan aikaan juutalaisvastainen liikehdintä laajeni maassa. Toch katsoi parhaaksi paeta maasta; hän matkusti (yhdessä mm. Richard Straussin kanssa) Firenzeen edustamaan Saksaa musiikkitieteilijäin kongressiin mutta ei enää palannut Berliiniin vaan siirtyi Pariisiin ja edelleen perheensä kanssa Lontooseen.


title: Ernst Toch

text: Kansallissosialistit eivät juuri sallineet epäarjalaisen musiikin esityksiä. Saksan juutalainen kulttuurijärjestö sai ajoittain toimia, ja se järjesti vielä tammikuussa 1935 Tochin 2. pianokonserton esityksen. Sen jälkeen Tochin musiikki tuli esille vain kansallissosialistien propagandan yhteydessä.


title: Ernst Toch

text: Die Musik -lehti julkaisi 1. maaliskuuta 1936 antisemitistisen erikoisnumeron. Sen artikkelit käsittelivät mm. ”juutalaisia musiikkitehtailijoina”, ja lehdessä julkaistiin Felix Mendelssohnin, Giacomo Meyerbeerin, Gustav Mahlerin, Arnold Schönbergin, Tochin, Kurt Weillin, Otto Klempererin ynnä muiden retusoituja muotokuvia.


title: Ernst Toch

text: Toukokuun 22. päivänä 1938 avattiin Düsseldorfissa ”rappiomusiikkia” ("Entartete Musik") esittelevä näyttely. Siinä esiteltiin ”marxilaisia, bolševistisia, juutalaisia ym. epäsaksalaisia suuntauksia, kuten atonaalista musiikkia ja jatsia”; näytteillä oli äänilevyjä, nuotteja ja kirjoituksia sellaisilta tekijöiltä kuin Igor Stravinskilta, Alfred Einsteinilta, Schönbergiltä, Alban Bergiltä, Tochilta, Hanns Eislerilta,Kurt Weillilta ja monilta muilta. Lisäksi mainittujen säveltäjien nuotteja poltettiin roviolla ja painolaattoja rikottiin.


title: Ernst Toch

text: Lontoossa Toch toimi pianonsoitonopettajana ja sävelsi. Hänen sinfoniansa pianolle ja orkesterille eli 2. pianokonsertto op. 61 oli valmistunut Saksassa jo kaksi vuotta aikaisemmin, mutta se sai kantaesityksensä vasta nyt Lontoossa vuonna 1934; säveltäjä soitti itse konserton piano-osuuden. Englannissa Toch sävelsi muun muassa musiikin kolmeen elokuvaan; filmisäveltäjänä hänet tunnettaneenkin parhaiten musiikista elokuvaan "Don Juanin yksityiselämä". Sen ohjasi Alexander Korda Englannissa vuonna 1934.


title: Ernst Toch

text: Syksyllä 1934 Toch muutti perheineen edelleen Yhdysvaltoihin. Ensimmäinen siellä valmistunut orkesteriteos on "Big Ben: Muunnelmia Westminsterin kellosävelmästä" op. 62. Vuosina 1934–36 hän opetti musiikkia New Yorkissa. George Gershwinin ehdotuksesta Warner Bros. -elokuvayhtiö päätti tilata Tochilta musiikkia, ja Toch muutti Kaliforniaan. Elokuvahanke kuitenkin raukesi, mutta Paramount-yhtiö palkkasi Tochin studiolleen. Vuosien 1935 ja 1945 välisenä aikana Toch sävelsi musiikin seitsemään Paramountin ja neljään Columbian elokuviin sekä katkelmia lukuisiin muihin elokuviin. Hän oli kolme kertaa ehdolla jaettaessa parhaan elokuvamusiikin Oscar-palkintoa.


title: Ernst Toch

text: Kaliforniaan-muuton jälkeen Toch sävelsi kaksi huomattavaa kamarimusiikkiteostaan: jousitrion op. 63 ja pianokvinteton op. 64. Niiden modernistinen sävelkieli ei saanut 1930-luvun Yhdysvalloissa huomattavaa vastakaikua. Tochin tyyli alkoikin muuttua tonaalisemmaksi ja harmonisemmaksi, esimerkiksi kantaatissa "Kyynelin kylväjät" op. 65.


title: Ernst Toch

text: Natsien miehitettyä Itävallan v. 1938 Toch joutui työskentelemään yhä kovemmin, jotta hän olisi pystynyt avustamaan maasta paenneita sukulaisiaan. Hän antoi myös yksityistunteja, ja vuodesta 1940 lähtien hän opetti musiikkia Kalifornian yliopistossa Los Angelesissa. Vuonna 1944 hän piti Harvardin yliopistossa luentosarjan ja julkaisi sen neljä vuotta myöhemmin kirjana "The Shaping Forces in Music". Hän ei juuri ehtinyt keskittyä omiin sävellyksiinsä ennen toisen maailmansodan päättymistä. – Vuonna 1940 Toch sai Yhdysvaltain kansalaisuuden.


title: Ernst Toch

text: Vuonna 1945 Toch sävelsi yhdessä Arnold Schönbergin, Igor Stravinskin ja kolmen muun säveltäjän kanssa "Luomis"-sarjan, joka kuvaa maailman luomista. Tochin säveltämä jakso oli "Liitto". Partituuri on kadonnut, mutta äänilevy on säilynyt.


title: Ernst Toch

text: Sodan jälkeen Toch asui osan aikaa Euroopassa. Hän sävelsi ensimmäisen sinfoniansa op. 72 Wienissä v. 1949–50, ja se kantaesitettiin siellä 20. joulukuuta 1950. Toch aloitti sinfonioiden säveltämisen huomattavan vanhana: hän oli 63-vuotias 1. sinfonian valmistuessa.


title: Ernst Toch

text: Toinen sinfonia op. 73 on omistettu Albert Schweitzerille, ja se esitettiin ensi kerran Wienissä 11. tammikuuta 1952. Kolmas sinfonia kantaesitettiin Pittsburghissa 2. joulukuuta 1955, ja se sai Pulitzer-palkinnon toukokuussa 1956. – Kolmen ensimmäisen sinfonian voi ajatella muodostavan triptyykin, ja ne heijastavat Tochin uskonnollista ja humanistista ajattelua, joka juonsi juurensa vakavan sydänkohtauksen aiheuttamasta elämänmuutoksesta. Hän joutui luopumaan elokuvatyöstä, koska filmistudioiden kiivas työtahti rasitti liiaksi hänen terveyttään.


title: Ernst Toch

text: Vuosien 1948 ja 1964 välisenä aikana Toch matkusteli opettamassa eri puolilla Yhdysvaltoja ja Eurooppaa. Hän sävelsi vielä neljä sinfoniaa (kuudes ja seitsemäs kantaesitettiin vasta vuonna 1967), lukuisia orkesteri- ja kamarimusiikkiteoksia sekä oopperan "Viimeinen tarina" op. 88 (kantaesitys oli vasta vuonna 1995). Hänelle myönnettiin lukuisia palkintoja ja kunnianosoituksia.


title: Ernst Toch

text: Ernst Toch kuoli mahasyöpään Los Angelesissa lokakuun 1. päivänä vuonna 1964.


title: Ernst Toch

text: Kautta Tochin tuotannon näkyy 1800-luvun saksalaisen romantiikan vaikutus. Hänen musiikkinsa alkaa vapautua tonaalisesti vuoden 1920 paikkeilla; hän käyttää runsaahkosti kromatiikkaa, mutta musiikkiin jää jäljelle sävellajituntu. Hän oli kiinnostunut uusista sävellystekniikoista, kuten sarjallisuudesta, vaikka ei omaksunut niitä laajemmin; esimerkiksi 13. jousikvartetossa op. 74 (1953) hän käyttää dodekafonista riviä.


title: Ernst Toch

text: Tochin musiikki on myös purevan karakterisoivaa ja huumorin ryydittämää, ja kirjalliset aiheet olivat hänelle läheisiä (mm. orkesteriteokset "Peter Pan" op. 76 ja ”iloinen alkusoitto” "Pinocchio"). Elokuvamusiikissa Tochin alaksi osoittautuivat erityisesti jännitys- ja takaa-ajokohtaukset. Myöhäiskauden teoksissa on ajoin vallalla myös lyyrinen ja melankolinen sävy (mm. "Notturno" op. 77 ja 4. sinfonia op. 80).


title: Aitosammalet

text: Aitosammalet ("Bryopsida") on yksi neljästä lehtisammalten kaareen kuuluvista luokista. Aitosammalten luokka on näistä luokista suurin. Uusien tutkimusmenetelmien vuoksi luokittelu muuttuu koko ajan. Aitosammalet voidaan jakaa alaluokkiin, jotka jakautuvat edelleen lahkoihin.


title: Home (Dixie Chicksin albumi)

text: Home on yhdysvaltalaisen Dixie Chicks -yhtyeen albumi vuodelta 2002. Albumi nousi Yhdysvaltain albumilistalla sijalle 1. Albumia on myyty Yhdysvalloissa 6 miljoonaa kappaletta.


title: Home (Dixie Chicksin albumi)

text: Albumi sai neljä Grammy-palkintoa, mm. parhaan countryalbumin palkinnon vuonna 2003. Albumilta löytyvä kappale "Top of the World" palkittiin Grammy-palkinnolla kaksi vuotta myöhemmin vuonna 2005.


title: Home (Dixie Chicksin albumi)

text: Home poikkeaa Dixie Chicksin aikaisemmista albumeista akustisen bluegrass-tyylinsä ansiosta. Osa albumin kappaleista on covereita toisten artistien aiemmin levyttämistä kappaleista.Bonusraidat


title: Michal Jedlička

text: Michal Jedlička (s. 19. syyskuuta 1973) on tšekkiläinen suunnistuksen MM-mitalisti. Hän edustaa kansainvälisellä seuratasolla suomalaista Tampereen Pyrintöä sekä kotimaassaan Dukla Libereciä.


title: Michal Jedlička

text: Jedlička oli uransa huipulla vuosituhannen vaihteessa, jolloin hän suunnisti pronssia voittaneessa Tšekin joukkueessa yhdessä Michal Horáčekin, Radek Novotnýn ja Rudolf Ropekin kanssa Tampereen MM-kisoissa vuonna 2001.


title: Michal Jedlička

text: Hänen uransa paras henkilökohtainen sijoituksensa MM-kisoista on vuoden 2003 Sveitsin MM-kisoissa, jolloin hän oli yhdeksäs.


title: Top of the World Tour: Live

text: Top of the World Tour: Live on yhdysvaltalaisen Dixie Chicks -yhtyeen livealbumi ja musiikki-DVD vuodelta 2003. CD sisältää live-esityksiä yhtyeen "Top of the World Tour" -kiertueelta. DVD sisältää esityksiä ja dokumenttimateriaalia samalta kiertueelta.


title: Michal Horáček

text: Michal Horáček (s. 4. heinäkuuta 1977) on tšekkiläinen suunnistuksen MM-mitalisti. Hän edustaa seuratasolla ruotsalaista Södertälje Nykvarn Orienteringia.


title: Michal Horáček

text: Hän voitti viestipronssia MM-kisoissa Tampereella 2001 yhdessä Michal Jedličkan, Radek Novotnýn ja Rudolf Ropekin kanssa. Hänellä on myös kulta- ja hopeamitalit nuorten MM-viesteistä vuosilta 1996–97.


title: Michal Horáček

text: Henkilökohtaisissa kilpailuissa Horáček on sijoittunut MM-kisoissa parhaimmillaan 14. keskimatkalla vuonna 1999 Skotlannissa.


title: Esa Lehikoinen (jääkiekkoilija)

text: Esa Lehikoinen (s. 17. huhtikuuta 1986 Joensuu) on suomalainen jääkiekkopuolustaja, joka pelaa Mestis-joukkue Jokipojissa. Hän toimii joukkueen kapteenina.


title: Esa Lehikoinen (jääkiekkoilija)

text: 8-vuotiaana jääkiekkoilun aloittanut Lehikoinen on Jokipoikien kasvatti. Hän kuului juniori-iässä joensuulaiskiekkoilun suurimpiin lupauksiin ja oli joukkueensa tehokkain puolustaja C-nuorissa kaudella 2001–2002 ja B-nuorissa kaudella 2003–2004. Lehikoinen debytoi jälkimmäisenä mainitulla kaudella jo 17-vuotiaana miesten peleissä pelattuaan Jokipojissa kuusi Suomi-sarjaottelua. Joukkue voitti sarjan mestaruuden ja nousi Mestikseen kaudeksi 2004–2005. 18-vuotias Lehikoinen vakiinnutti hieman yllättäen paikkansa Jokipoikien Mestis-kokoonpanossa ja hänen tulokaskautensa toi 35 runkosarja- ja kuudessa karsintasarjan ottelussa tehot 2+2=4. Huhtikuussa 2005 Lehikoinen teki vuoden mittaisen jatkosopimuksen joukkueen kanssa.


title: Esa Lehikoinen (jääkiekkoilija)

text: Kaudella 2005–2006 Lehikoinen ei pitänyt itsestään suurta meteliä tehopisteiden (runkosarjassa 3+6=9) valossa, mutta hän loisti varmuudellaan ja voitti ylivoimaisesti Jokipoikien sisäisen tehotilaston lukemalla +11. Jo edellisenä kesänä Lehikoista projektipelaajakseen tavoitellut SM-liigajoukkue Rauman Lukko otti hänet tammikuussa 2006 viikon mittaisella testijaksolle, mutta Lehikoinen ei pelannut sen aikana kuitenkaan yhtään SM-liigaottelua. Saman vuoden maaliskuussa hän teki kolmivuotisen sopimuksen joukkueen kanssa. Lehikoinen pelasi kauden 2006–2007 kuitenkin pääosin Lukon A-nuorissa, joiden tehokkain puolustaja hän oli Casper Santasen kanssa tehoilla 5+13=18. Lehikoinen voitti myös joukkueen sisäisen jäähypörssin 80 minuutillaan. Hän pelasi kauden aikana kaksi SM-liigaottelua. Siirtotakarajalla, helmikuussa 2007 Lukko vuokrasi Lehikoisen loppukaudeksi takaisin kasvattajaseuraansa Jokipoikiin.


title: Esa Lehikoinen (jääkiekkoilija)

text: Lehikoinen murtautui Lukon SM-liigajoukkueeseen kaudella 2007–2008, jolloin hän teki myös liigan yhden kauden piste-ennätyksensä tehoilla 1+12=13. Lehikoinen oli kauden tehokkain tulokaspuolustaja SaiPan Simo Mälkiän kanssa. Hänen liigauransa avausmaali syntyi 14. helmikuuta 2008 Saimaan Palloa vastaan. Lehikoiselta odotettiin tasonnostoa kaudella 2008–2009, mutta hänen pistesaldonsa jäi vain kahteen syöttöpisteeseen. Lehikoinen puolusti kuitenkin varmasti, sillä hän jakoi Lukon sisäisen tehotilaston voiton Miikka Tuomaisen kanssa lukemalla +7.


title: Esa Lehikoinen (jääkiekkoilija)

text: Syksyllä 2009 Lehikoisella oli vaikeuksia mahtua Lukon kokoonpanoon. Hän ei pelannut joukkueessa ainuttakaan SM-liigaottelua ja siirtyi syyskuun lopulla loppukaudeksi 2009–2010 Tšekin Extraligassa pelanneeseen BK Mladá Boleslaviin. Lehikoinen voitti joukkueen sisäisen tehotilaston lukemalla +7. Kahden Tšekissä vietetyn kauden jälkeen hän oli vapaana agenttina yli lokakuun 2011 puoleen väliin saakka, kunnes Lehikoinen palasi ottelukohtaisella sopimuksella Jokipoikiin. Noin kuukautta myöhemmin hän palasi Lukkoon loppukauden 2011–2012 kattaneella ja joulutaukoon asti koeajan sisältäneellä sopimuksella. Lehikoisen koejakso tuotti jatkosopimuksen, mutta hän ei kuitenkaan vakuuttanut Lukossa esittämillään otteillaan missään vaiheessa. Lehikoinen siirtyikin tammikuussa 2012 toistaiseksi voimassa olleella lainasopimuksella Mestis-joukkue Lempäälän Kisaan, josta hän jatkoi yhden ottelun jälkeen kolmen ottelun try-outille Hämeenlinnan Pallokerhoon paikkaamaan Tuukka Mäkelän loukkaantumista. Lehikoinen jatkoi sen jälkeen joukkueessa loppukauden 2011–2012 lainalla Lukosta.


title: Esa Lehikoinen (jääkiekkoilija)

text: Kaudeksi 2012–2013 Lehikoinen palasi kaksivuotisella sopimuksella Jokipoikiin. Hänestä tuli joukkueen varakapteeni. Lehikoinen jakoi tehoilla 4+18=22 Mestiksen puolustajien pistepörssin kuudennen sijan LeKin Jarkko Näppilän ja Sportin Niko Tuhkasen kanssa. Hän voitti myös Jokipoikien sisäisen jäähypörssin 67 minuutillaan. Kaudella 2013–2014, kevään 2014 pudotuspeleissä Lehikoinen oli pelipaikastaan huolimatta joukkueen paras pistemies ja maalintekijä tehoilla 3+2=5. Kaudeksi 2014–2015 hän siirtyi vuoden mittaisella sopimuksella KooKoohon. Lehikoinen nimettiin joukkueen varakapteeniksi. Hän oli koko Mestiksen kevään 2015 pudotuspelien tehokkain puolustaja TuTon Mikko Lehtosen kanssa tehoilla 2+7=9. Lehikoinen voitti kauden päätteeksi Mestis-hopeaa.


title: Esa Lehikoinen (jääkiekkoilija)

text: Lehikoinen palasi kaudeksi 2015–2016 vuoden mittaisella sopimuksella taas kasvattajaseuraansa Jokipoikiin. Hänen sopimuksessaan oli pykälä SM-liigaan tai ulkomaille siirtymisestä. Lehikoinen oli Jokipoikien tehokkain puolustaja ja oli koko Mestiksen puolustajien maalipörssin kärkisijalla RoKin Henri Joki-Erkkilän kanssa, kunnes hän siirtyi siirtorajan kynnyksellä helmikuussa 2016 loppukaudeksi pelaamaan SM-liigaa Vaasan Sportiin. Lehikoinen jakoi saman kevään kahdessa playoff-ottelussa joukkueen sisäisen tehotilaston voiton Teemu Tallbergin kanssa lukemalla +1.


title: Esa Lehikoinen (jääkiekkoilija)

text: Kaudeksi 2016–2017 Lehikoinen siirtyi vuoden mittaisella sopimuksella Saksan toiseksi korkeimmalle sarjatasolle DEL2-liigan Kassel Huskiesiin. Syyskuussa 2017 hän siirtyi kuuden viikon try-outille samassa sarjassa pelaavaan EC Bad Nauheimiin paikkaamaan loukkaantumisia. Lehikoinen jatkoi joukkueessa neljä kuukautta, mutta lopulta Bad Nauheimilla ei ollut enää varaa pitää ylimääräistä ulkomaalaispelaajaa joukkueessaan ja Lehikoinen palasi tammikuussa 2018 loppukauden 2017–2018 kattavalla sopimuksella kasvattajaseuraansa Jokipoikiin.


title: Esa Lehikoinen (jääkiekkoilija)

text: Lehikoinen nimettiin kaudeksi 2018–2019 Jokipoikien kapteeniksi.


title: Esa Lehikoinen (jääkiekkoilija)

text: Lehikoinen harrasi myös pesäpalloa 15-vuotiaaksi asti ja pelasi yhden kesän jalkapalloa.


title: Adam Masuhr

text: Lars Adam Axel Masuhr (o.s. Andersson, s. 21. toukokuuta 1983 Gävle, Ruotsi) on ruotsalainen jääkiekkopuolustaja, joka pelaa SHL-joukkue Mora IK:ssa. Jatkoaika.com -sivuston mukaan hän on kiekollinen puolustaja, jonka suurimpiin vahvuuksiin kuuluu pelisilmä ja laukaus. Masuhr laukoo oikealta.


title: Adam Masuhr

text: Noin 7-vuotiaana jääkiekon pelaamisen aloittanut Masuhr on Gävle GIK:n kasvatti. Hän pelasi kuitenkin myöhemmät juniorivuotensa lähinnä Mora IK:ssa, jonka Allsvenskan-joukkueessa Masuhr pelasi ensimmäiset miesten pelinsä 17-vuotiaana kaudella 2000–2001. Hän voitti kauden päätteeksi Moran J18-junioreissa J18 Allsvenskanin-mestaruuden. Kaudeksi 2001–2002 Masuhr palasi kotikaupunkiinsa Gävleen ja siirtyi sarjatasoa ylemmäs Brynäs IF:ään, jossa Elitserienin tulokaskausi toi 39 runkosarja- ja yhdessä playoff-ottelussa tehot 1+5=6. Hän pelasi kauden aikana miesten pelejä myös viiden Allsvenskan-ottelun verran Tierps HK:ssa. Kesken kolmannen Elitserien-kautensa 2003–2004 Masuhr lainattiin takaisin sarjatasoa alemmas Moraan, jota hän oli nostamassa kauden päätteeksi Elitserieniin.


title: Adam Masuhr

text: Kaudella 2004–2005 Masuhr oli Moran nousijajoukkueen tehokkain puolustaja tehoilla 6+12=18. Kaudeksi 2005–2006 hän siirtyi Djurgårdens IF:ään. Masuhr teki Elitserienin yhden kauden piste-ennätyksensä tehoilla 8+12=20, joilla hän oli joukkueen tehokkain puolustaja. Kaudella 2006–2007 Masuhrin Elitserien-ura jatkui MODO Hockeyn riveissä, jossa hän voitti kauden päätteeksi Ruotsin-mestaruuden. Kesken toisen MODO-kautensa 2007–2008, lokakuussa 2007 Masuhr palasi vain kahden pelaamansa ottelun jälkeen takaisin Moraan, joka putosi kauden päätteeksi taas Allsvenskaniin. Hän vietti joukkueessa vielä sarjatasoa alempana kauden 2008–2009, jolloin Masuhr jakoi 11 osumallaan Allsvenskanin puolustajien maalipörssin voiton Leksands IF:n Jan Huokon ja Malmö Redhawksin Fredrik Erikssonin kanssa. Hän sijoittui 25 tehopisteellään sarjan puolustajien pistepörssissä kahdeksanneksi.


title: Adam Masuhr

text: Kaudeksi 2009–2010 Masuhr siirtyi vuoden mittaisella sopimuksella SM-liigajoukkue Kalevan Palloon. Hän aloitti kautensa väkevästi tehden kuudessa ensimmäisessä ottelussa tehot 4+3=7 ja vain tämän jälkeen Masuhrin sopimusta jatkettiin peräti kolmella vuodella syyskuussa 2009. Tammikuussa 2010 tullut nivusvamma lyhensi hänen runkosarjaansa 42 otteluun, mutta Masuhr onnistui tästä huolimatta tekemään puolustajalle hienot tehot 16+15=31. Hän sijoittui SM-liigan puolustajien maalipörssissä toiseksi Markus Seikolan jälkeen ja jakoi puolustajien pistepörssin kolmannen sijan HPK:n Jukka-Pekka Laamasen kanssa. Masuhr palkittiin kauden päätteeksi IS Tähtipuolustajana kauden aikana eniten "Ilta-Sanomien" tähtiä keränneenä puolustajana.


title: Adam Masuhr

text: Masuhrin toinen SM-liigakausi 2010–2011 ei sujunut yhtä hyvin kuin ensimmäinen. Hänen roolinsa tosin muuttui hieman, mutta pääasiassa Masuhrin suoritusta heikensi lisääntyneet virhesyötöt ja tehottomuus ylivoimalla. Hän oli kuitenkin KalPan tehokkain puolustaja tehoilla 6+15=21. Kaudella 2011–2012 Masuhr oli joukkueen eniten maaleja tehnyt puolustaja yhdeksällä osumallaan. Joulukuussa 2011 hänen sopimustaan jatkettiin kahdella vuodella kevääseen 2015 saakka.


title: Adam Masuhr

text: Kaudella 2012–2013 Masuhr pääsi taas lähemmäs ensimmäisen SM-liigakautensa tehojaan pistein 12+15=27. Hän sijoittui taas liigan puolustajien maalipörssissä toiseksi tällä kertaa Pelicansissa pelanneen Markus Seikolan jälkeen ja jakoi puolustajien pistepörssin viidennen sijan SaiPan Brian Salcidon ja HIFK:n Toni Söderholmin kanssa. Masuhr ei kuitenkaan onnistunut aivan yhtä hyvin oman pään pelaamisessa, mistä kertoi KalPan heikoin teholukema -8. Masuhr oli jo syyskauden 2013–2014 puolella häntäpään joukkueisiin kuuluneessa KalPassa siirtohuhujen kohteena. Helmikuussa 2014 hän lopulta jätti joukkueen ja siirtyi loppukauden kattavalla sopimuksella Oulun Kärppiin. Masuhr voitti kauden päätteeksi Suomenmestaruuden. Toukokuussa 2014 hän teki joukkueen kanssa kaksivuotisen jatkosopimuksen. Myös kausi 2014–2015 päättyi Suomenmestaruuteen.


title: Adam Masuhr

text: Masuhr oli kaudella 2015–2016 Kärppien eniten maaleja tehnyt puolustaja kahdeksalla osumallaan. Hän voitti kauden päätteeksi SM-pronssia. Masuhr voitti kauden aikana myös Mestarien liigan hopeaa. Kaudeksi 2016–2017 hän siirtyi vuoden mittaisella sopimuksella KHL-joukkue Severstal Tšerepovetsiin. Hän oli joukkueen tehokkain puolustaja tehoilla 4+15=19. Helmikuussa 2017 Masuhr teki Severstalin kanssa vuoden mittaisen jatkosopimuksen.


title: Adam Masuhr

text: Kaudeksi 2018–2019 Masuhr palasi kotimaahansa ja siirtyi vuotta aiemmin takaisin SHL:ään (ent. Elitserien) nousseeseen Mora IK:hon.


title: Adam Masuhr

text: Masuhr pelasi alle 20-vuotiaiden MM-kilpailuissa vuosina 2002 ja 2003 sekä alle 18-vuotiaiden MM-kilpailuissa vuonna 2001.


title: Adam Masuhr

text: Kesäkuussa 2010 Masuhr avioitui Espanjassa ja otti käyttöön vaimonsa sukunimen. Hän harrasti nuorempana myös jalkapalloa, salibandya ja tennistä.


title: Taking the Long Way

text: Taking the Long Way on Dixie Chicksin seitsemän studioalbumi, joka julkaistiin 23. toukokuuta 2006. Albumi nousi listaykköseksi Yhdysvalloissa, Kanadassa ja Ruotsissa. Suomessa albumi nousi sijalle 12. Albumia on myyty Yhdysvalloissa 2 miljoonaa kappaletta.


title: Taking the Long Way

text: Albumi voitti viisi Grammy-palkintoa vuonna 2007, mm. vuoden albumin palkinnon.


title: Noora Matikainen

text: Noora Matikainen (s. 1. syyskuuta 1980) on suomalainen jalkapallomaalivahti. Hän edusti kaudella 2013 Naisten Liigassa Helsingin Jalkapalloklubia.


title: Noora Matikainen

text:
Suomen korkeimmalla sarjatasolla Matikainen on edustanut FC Honkaa, Tampereen Ilvestä, FC Unitedia, FC Espoota, Helsingin Jalkapalloklubia ja Puistolan Urheilijoita. Kaudella 2010 Matikainen pelasi Norjan Toppserienissä Amazon Grimstadin joukkueessa.
Hän on saavuttanut kaksi Suomen-mestaruutta, kaksi SM-hopeaa ja kolme SM-pronssia sekä kolme Suomen cupin mestaruutta.


title: Noora Matikainen

text: Kaksoissisar Ulla Matikainen pelaa myös jalkapalloa.


title: Noora Matikainen

text: Matikainen on vuosina 2000–2012 pelannut noin 290 sarjaottelua Suomessa, 15 sarjaottelua Norjassa ja yhdeksän UEFA-cupin ottelua. Virallisten kansainvälisten otteluiden lisäksi Matikainen on myös pelannut useita harjoitusotteluita ruotsalaisten seurojen edustusjoukkueita vastaan.


title: Noora Matikainen

text: Matikainen on kuulunut Suomen maajoukkueryhmään, mutta ei ole pelannut yhtään maaottelua. Hän oli joukkueen kolmosmaalivahti vuoden 2005 EM-kilpailuissa.Lisäksi Naisten Liigan 2. sija vuosina 2005 ja 2006 ja 3. sija vuosina 2001, 2007 ja 2011


title: Troggu

text: Troggu on sveitsiläinen Tarot-korteilla pelattava korttipeli kolmesta kahdeksaan pelaajalle. Sitä pelataan perinteisesti 62 korttiin supistetulla 1JJ tarot-pakalla, mutta myös piemontelainen tai ranskalainen pakka sopii pelityyliin.


title: Troggu

text: Pakasta on poistettu neljä alinta korttia jokaisesta neljästä maasta. Valteissa on kaikki kortit mukana. Koska pyöreiden maiden (tai ranskalaisissa korteissa punaisten) numerokorttien arvo on käänteinen ovat kortit seuraavat:


title: Troggu

text: Narrilla on kahdenlainen rooli. Normaalisti se on korkein valtti. Olleessaan pelaajan viimeinen valtti kädessä sen voi käyttää sijaiskorttina, jolla ei voi voittaa tikkiä. Narri pelataan tällöin vasta viimeiseen tikkiin ja pelaaja korvaa pelaamansa narrin jollakin vähemmän arvokkaalla voittamallaan kortilla tikin voittajalle.Pisteet lasketaan yksitellen, joten pakassa on jaossa 114 pistettä.


title: Troggu

text:
Jakaja päätetään normaaliin tapaan arpomalla, esimerkiksi korttia vetäen. Alin tai ylin on ensimmäinen jakaja. Jako ja peli kiertävät vastapäivään. Käsikorttien ja lesken määrä riippuu pelaajien määräästä:Vanhimmasta aloittaen pelaaja voi tehdä tarjouksen pelatakseen yksin muita pelaajia vastaan, jotka muodostavat puolustavan joukkueen. Tarjouksia on kaksi ja korkeimman tarjouksen tekijästä tulee pelinviejä:
Jos kukaan ei tee tarjousta ja pelaajia on korkeintaan kuusi pelataan misääripeli. Leski poistetaan pelistä ja vanhin ajaa ensimmäiseen tikkiin.


title: Troggu

text: 7 ja 8 hengen peleissä tarjoaja kutsuu itselleen parin nimeämällä valtin, joskaan ei viiden pisteen arvoista. Valtin haltijasta tulee pelinviejän partneri, mutta tästä ei saa puhua ääneen tai näyttää merkkiä kuka parina pelaa. Asia paljastuu, kun kutsuttu kortti pelataan tikkiin. Jos kutsuttu valtti on pelinviejän omassa kädessä tai leskessä, hän pelaa yksin. Hän voi tehdä tällaisen kutsun myös tarkoituksella.


title: Troggu

text: 7 ja 8 hengen peleissä ei välttämättä pelata misääripeliä vaikka kukaan ei tekisikään tarjousta. Tällöin se, jolla on kädessään narri toimii kuin olisi tarjonnut pelin lesken kanssa. Jos Narri on leskessä, tekee niin Valtti I haltija. Jos sekin on leskessä siirrytään misääripeliin.


title: Troggu

text: Pelin viejä ajaa ensimmäiseen tikkiin. Misääripelissä etumies. Ajettua maata pitää tunnustaa, jos voi, muussa tapauksessa pitää pelata valttia. Jos ei voipelata valttia, muukin kortti käy, mutta tällöin ei voi voittaa tikkiä. Narrilla on kaksoisrooli, riippuen siitä onko sen haltijana vielä muita valtteja kädessä.


title: Troggu

text: 57 on tasapeli. Normaalipelissä pelinviejä voittaa, jos saa 58 pistettä. Muussa tapauksessa puolustajat voittavat. Jokainen häviäjä maksaa voittajalle 10 pistettä, jos peli oli "lesken kanssa" ja 20 pistettä, jos peli oli "ilman leskeä". Pisteet tuplataan, jos häviäjillä on korkeintaan 30 pistettä. Pelinviejän partneri saa tai maksaa 20 pistettä riippuen tarjouksen onnistumisesta. Pelinviejä maksaa tai tienaa loput pisteet. Misääripelissä eniten pisteitä tienannut maksaa 10 pistettä muille pelaajille.


title: Shouldn’t a Told You That

text: Shouldn’t a Told You That on yhdysvaltalaisen Dixie Chicks -yhtyeen albumi vuodelta 1993. Albumilla yhtyeen laulajana toimi Laura Lynch, joka kuitenkin erotettiin yhtyeestä ennen yhtyeen seuraavan albumin Wide Open Spaces julkaisua. Albumin tuotti Steve Fishell.


title: Little Ol’ Cowgirl

text: Little Ol' Cowgirl on yhdysvaltalaisen Dixie Chicks -yhtyeen albumi vuodelta 1992. Albumilla yhtyeen laulajana toimivat sittemmin yhtyeestä lähteneet Laura Lynch ja Robin Lynn Macy.


title: Thank Heavens for Dale Evans

text: Thank Heavens for Dale Evans on yhdysvaltalaisen Dixie Chicks -yhtyeen esikoisalbumi vuodelta 1990. Albumilla yhtyeen laulajana toimivat sittemmin yhtyeestä lähteneet Laura Lynch ja Robin Lynn Macy.


title: Ginger Alden

text: Ginger Alden (s. 13. marraskuuta 1956, Memphis) on yhdysvaltalainen näyttelijä ja malli. Hän oli Elvis Presleyn naisystävä ja löytäjä kuolinpäivänä. Ginger ja Elvis tapasivat toisensa vuoden 1976 marraskuussa. Elvis ja Ginger menivät kihloihin 26. tammikuuta 1977. Kihlapari viihtyi tiiviisti yhdessä ja Ginger olikin yleensä Elviksen mukana konserttikiertueilla. Ginger nähdäänkin Elviksen vuoden 1977 televisiokonsertissa, Elvis in Concertissa jossa Elvis esittelee kihlattunsa yleisölle. Ginger oli Elviksen löytäjä kuolinpäivänä. Ginger löysi Elviksen makaamassa elottomana kylpyhuoneen lattialla noin klo 14.00, 16. elokuuta 1977. Tämän jälkeen Ginger hälytti kiertuemanageri Joe Espositon ja turvamies Al Stradan paikalle, jotka kutsuivat ambulanssin Gracelandiin. Gingerin kirjoittama kirja "Elvis and Ginger: Elvis Presley´s Fiancèe and Last Love Finally Tells Her Story" julkaistiin 2. syyskuuta 2014.


title: Ginger Alden

text: Alden oli naimisissa Ron Leyserin kanssa 1991 - 2015. Heillä on yksi lapsi.


title: Kara Ben Nemsi

text: Kara Ben Nemsi on henkilöhahmo saksalaisen Karl Mayn seikkailukirjoissa. Hän matkustaa ympäri Ottomaanien valtakuntaa. Hänen apunaan toimii Hadschi Halef Omar.


title: Kara Ben Nemsi

text: Kara Ben Nemsi on kirjailijan oma alter ego.


title: Marcus Minucius Felix

text: Marcus Minucius Felix (noin 100-luvun loppu – 200-luvun alku) oli roomalainen kristitty apologeetta, yksi varhaisimpia latinaksi kirjoittaneita kristinuskon puolustajia.


title: Marcus Minucius Felix

text: Minucius Felixin omasta elämästä ei tiedetä kovin paljon. Hänet on voitu ajoittaa vain suunnilleen vuosiin 150–200. Hieronymus mainitsee hänet joitakin kertoja teoksessaan "De Viris Illustribus", samoin Lactantius teoksessaan "Institionum divinarum". Heidän tietonsa ovat kuitenkin ilmeisesti peräisin Minucius Felixin omista teoksista. Niistä hänen voidaan päätellä olleen Roomassa toiminut asianajaja, joka oli ollut pakana ja kääntynyt sitten kristityksi. Hänen on arveltu olleen afrikkalaista alkuperää.


title: Marcus Minucius Felix

text: Minucius Felix tunnetaan nykyään lähes pelkästään teoksestaan "Octavius". Teos on kristinuskoa käsittelevä dialogi, jossa keskustelevat pakanallinen Caecilius Natalis ja kristitty Octavius Januarius. Teos on varhaisempi kuin Cyprianuksen "Quod idola dei non sint", jossa on siitä lainauksia, mutta kuinka paljon varhaisempi, riippuu siitä, mikä on sen suhde Tertullianuksen teokseen "Apologeticum". Yleisesti Minucius Felixin on katsottu olleen näistä kolmesta varhaisin latinaksi kirjoittanut apologeetta.


title: Luettelo vuoden 1974 miehittämättömistä avaruuslennoista

text: Vuonna 1974 laukaistiin yli sata satelliittia.


title: Octavius (kirja)

text: Octavius on Marcus Minucius Felixin kirjoittama varhainen teos kristinuskon puolustukseksi. Se on muodoltaan dialogi, jossa keskustelevat pakanuutta kannattanut Caecilius Natalis ja kristitty Octavius Januarius, joka on Minucius Felixin ystävä.


title: Octavius (kirja)

text: "Octaviuksen" ja sen tekijän ajoitusta ei tunneta tarkkaan; teos on kirjoitettu joskus vuosien 150–250 välisenä aikana. Teos päätyi jossain vaiheessa osaksi Arnobiuksen teosta "Adversus nationes" ("Pakanoita vastaan") sen kahdeksanneksi kirjaksi. Vasta François Baudouin havaitsi vuonna 1560, että kirja on jonkun toisen kirjoittama.


title: Octavius (kirja)

text: Keskustelu käydään miellyttävässä ympäristössä Ostiassa sijaitsevalla rannalla erään vapaapäivän iltapäivänä. Keskustelu saa alkunsa siitä, kun Caecilius osoittaa ohi kulkiessaan kunnioitustaan Serapiksen kuvapatsaalle. Seurauksena Octavius ja Caecilius ryhtyvät keskusteluun omien uskontojensa paremmuudesta. Minucius itse toimii erotuomarina. Octavius käsittelee Caeciliuksen argumentteja pakanuuden puolesta (joiden esikuvana ovat ehkä olleet Kelsoksen esittämät argumentit) samassa järjestyksessä kuin ne esitetään. Lopputuloksena Caecilius tulee vakuuttuneeksi kristinuskon paremmuudesta.


title: Octavius (kirja)

text: Dialogin esikuvana on käytetty Ciceron teoksia "Jumalten luonteesta" ("De natura deorum") ja "Ennustamisesta" ("De divinatione"). Teos ei ole sisällöltään erityisen kristillinen. Jos jumalan ykseyden, ylösnousemuksen ja tulevaisuudessa odottavan palkinnon ja rangaistuksen ajatukset jätetään huomiotta, teos on lähinnä filosofista ja eettistä polemiikkia antiikin polyteististen uskontojen mielettömyyksiä kohtaan.


title: Jari Korhonen

text: Jari Korhonen (s. 9. elokuuta 1975 Jyväskylä) on suomalainen entinen jääkiekkopuolustaja. Korhonen pelasi urallaan 160 SM-liigaottelua JYPissä ja Espoon Bluesissa. Korhosella oli hyvä rannelaukaus ja pienestä koostaan huolimatta hän oli melko kovaluontoinen pelaaja.


title: Jari Korhonen

text: Korhonen on jyväskyläläisen Lohi-Kiekon kasvatti. Rahapulan takia hän lopetti jääkiekon vuonna 1993, kun Lohi-Kiekko pelasi A-nuorten 1. divisioonaa. Korhonen pelasi pari vuotta kaukalopalloa Trio 90:n riveissä, mutta lopetti sen joukkueensa konkurssin takia.


title: Jari Korhonen

text: Kaudeksi 1998–1999 Korhonen teki paluun jääkiekkokaukaloihin, kun silloinen joukkuetoveri Markku Ikonen houkutteli Korhosen 1. divisioona-joukkue Diskoksen harjoitusrinkiin. Korhonen sai paikan Diskoksesta ja kolmen Diskos-kauden jälkeen hän siirtyi kaudeksi 2001–2002 Jukureihin, joissa voitti Mestiksen mestaruuden. Jukureissa Korhonen nousi Mestiksen eliittiin, hänet valittiin Suomen B-maajoukkueen turnaukseen ja Mestiksen tähdistökentälliseen.


title: Jari Korhonen

text: Kaudeksi 2002–2003 Korhonen siirtyi SM-liigajoukkue JYPiin, jossa teki 49 ottelussa tehopisteet 6+20=26. Hänet valittiin tammikuussa 2003 SM-liigan kuukauden pelaajaksi. Seuraavalla kaudella, kun JYP oli hyvin pitkälti vain ykkösketjunsa varassa, Korhonen iski ykköspakin paikalta puolustajalle hurjat tehot 20+16=36. 20 maalia on edelleen JYPin seurahistorian yhden kauden puolustajien maaliennäys. Kolmannella JYP-kaudellaan Korhonen oli edelleen tehokas 15 maalillaan ja 19 syöttöpisteellään ja etenkin loppukaudesta oltiin melko varmoja, että mies lähtee muualle isojen rahojen perään. Huhut pitivät paikkansa, kun kaudeksi 2005–2006 "Korkki" siiryi sveitsiläiseen HC Ambrì-Piottan joukkueseen, mutta erittäin heikosti menneen syksyn jälkeen (24 ottelussa vain kuusi syöttöpistettä) mies palasi joulukuussa 2005 Suomeen ja siirtyi Espoon Bluesin riveihin. Korhosen paluu SM-liigaan oli lopulta harvinaisen epäonninen, kun miehen kausi ja lopulta koko ura päättyi loukkaantumiseen alkuvuodesta 2006. Ensin mies sai taklaustilanteessa aivotärähydksen, ja lähes heti tästä toivuttuaan toisessa taklaustilanteessa miehen käsi murtui erittäin pahasti, minkä vuoksi puolustaja oli koko loppukauden sivussa. Kesällä 2006 Korhonen elätteli vielä toiveita jääkiekkouran jatkamisesta, mutta lopulta käsivamma osottautui niin pahaksi, että mies ripusti luistimet naulaan lokakuussa 2006.


title: Jari Korhonen

text: Hyökkäävälle puolustajalle epätyypillisesti Korhosen lyöntilaukaus ei ollut kovin kummoinen, mutta miehen ranneveto oli aikanaan lähes käsite. Ylivoimaisesti suurimman osan maaleistaan Korhonen teki siniviivalta lähteneestä kovasta ja tarkasta rannevedostaan. Jarin veli Jarno Korhonen on entinen jääkiekkopuolustaja. Jarno pelasi JYPissä kaudella 1993–1994, mutta pelasi enimmäkseen Suomen ja Ruotsin alemmilla sarjatasoilla.


title: Jari Korhonen

text: Nykyään Korhonen työskentelee Henkilöstöpalvelu Go On:in Jyväskylän konttorin yhteyspäällikkönä. Mies myös esiintyy kyseisen firman JYPin mediakuutiolla pelien aikana esitettävissä mainoksissa. Mainoksissa Korhonen pukeutuu jääkiekkovarusteisiin yllään Go On:in logolla varustettu pelipaita, jota miehen naulakosta ottaessa näkyy myös Korhosen JYPin aikainen pelipaita.


title: Luettelo vuoden 1975 miehittämättömistä avaruuslennoista

text: Vuonna 1975 laukaistiin noin sata satelliittia.


title: Alexis Copello

text: Alexis Copello (s. 12. elokuuta 1985) on kuubalaissyntyinen, Azerbaidžania edustava kolmiloikkaaja.


title: Alexis Copello

text: Copello sai 2008 pronssia Keski-Amerikan ja Karibian mestaruuskilpailuissa Calissa, mutta karsiutui loppukilpailusta Pekingin olympialaisissa. Hän saavutti 2009 hopeaa Havannan Keski-Amerikan ja Karibian mestaruuskilpailuissa tuloksella 17,33. Berliinin MM-kilpailuissa hän sai pronssia tuloksella 17,36. Hän voitti 2010 Ibero-Amerikan mestaruuden ja sijoittui toiseksi maanosien cupissa Splitissä. Seuraavana vuonna hän oli neljäs Daegun MM-kilpailuissa tuloksella 17,47 ja voitti kultaa Guadalajaran Pan-Amerikan kisoissa tuloksella 17,21. Istanbulin sisäratojen MM-kilpailuissa 2012 hän sijoittui seitsemänneksi tuloksella 16,92. Lontoon olympialaisissa hän oli samalla tuloksella kahdeksas.


title: Alexis Copello

text: Copello sai Azerbaidžanin edustusoikeuden huhtikuussa 2017. Lontoon MM-kilpailuissa 2017 hän sijoittui viidenneksi tuloksella 17,16. Birminghamin MM-hallikilpailuissa 2018 hän oli neljäs tuloksella 17,17. Hän saavutti EM-hopeaa Berliinisä 2018 tuloksella 16,93.


title: Alexis Copello

text: Copello hyppäsi ennätyksensä 17,68 Ávilassa 17. heinäkuuta 2011. Hallissa hän on hypännyt parhaimmillaan 17,24 Liévinissä 5. maaliskuuta 2010.


title: United

text: United on brittiläisen heavy metal-yhtyeen Judas Priestin kappale lalbumilta "British Steel". Kappale on albumin kolmas single ja melko mahtipontinen. Se syntyi, kun yhtye päätti tehdä hengenostatuslaulun. Kappale ei sisällä kitarasooloa.


title: David Pownall

text: David Pownall (s. 19. toukokuuta 1938 Liverpool, Britannia) on brittiläinen kirjailija. Hän on julkaissut näytelmiä, novelleja ja romaaneja. Pownall valmistui Keelen yliopistosta vuonna 1960 ja työskenteli Fordin henkilöstöosastolla ja kaivosyhtiö Anglo Americanissa, ennen kuin ryhtyi kokopäivätoimiseksi kirjailijaksi. Hän on Paines Plough -kiertueteatterin toinen perustaja.


title: David Pownall

text: Suomessa hänen näytelmistään on esitetty "Mestariluokkaa".


title: 51 (luku)

text: 51 (viisikymmentäyksi) on luonnollinen luku, jota edeltää 50 ja seuraa 52. 51 on antimonin järjestysluku.


title: Korvenpää

text: Korvenpää on kylä Länsi-Salossa entisen Halikon kunnan alueella. Kylä sijaitsee 110-tien varrella Hevonpään pohjoispuolella. Pienikokoisessa kylässä on vain muutama asuintalo ja pienet peltoalueet.


title: Korvenpää

text: Korvenpää on myöhäiskeskiaikainen uudisasutuskylä. Se on mainittu ensimmäisen kerran vuonna 1405. Tilalle perustettiin ensimmäinen torppa vasta 1800-luvun lopussa. Korvenpään kantatila oli ruotujakolaitoksen jäljiltä valtion omistuksessa vuoteen 1939 asti.


title: Porovaara

text: Porovaara oli kylä Suomen Neuvostoliitolle vuonna 1944 luovuttaman Petsamon kunnan itäsosassa. Kylä sijaitsi Petsamonvuonon itärannalla Kaakkurin kylän pohjoispuolella. Porovaaraa vastapäätä vuonon länsirannalla oli Trifonan kylä. Virallisesti Porovaara tuli kuulumaan valtioneuvoston vuonna 1930 hyväksymän Petsamon kyläjaon mukaan Vuonokylän kyläkuntaan. Nykyisin Porovaara on asumaton ja sen alue kuuluu Petsamon piirin Petsamon kaupunkikuntaan.


title: Porovaara

text: Porovaarassa ei ollut omaa koulua, vaan se kuului Petsamon ensimmäisestä koulupiirijaosta vuodelta 1921 lähtien kirkonkylän eli Parkkinan koulupiiriin. Porovaaralle ja Kaakkurille suunniteltiin yhteistä koulua 1920- ja 1930-luvuilla, mutta tämä ei toteutunut.


title: Porovaara

text: Suurin osa Porovaaran asukkaista oli karjalaisia. Vuoden 1929 henkikirjoituksen mukaan kylän 74 asukkaasta oli karjalaisia 56, suomalaisia 14 ja venäläisiä neljä. Porovaaran karjalainen asutus oli syntynyt 1870-luvulla, kun Vienan Karjalan Uhtuan, Vuokkiniemen ja Oulangan kunnista muutti väestöä nälkävuosia pakoon Petsamonvuonon rannoille.


title: Porovaara

text: Asukasluvun kehitys:


title: Universitatin metroasema

text: Universitat on Barcelonan metron linjojen 1 ja 2 asema. Se sijaitsee Eixamplen alueella Barcelonan yliopiston historiallisen päärakennuksen edustalla. Keskeisen sijaintinsa vuoksi asema on yksi järjestelmän vilkkaimmista. Linjan 1 osuus asemasta otettiin käyttöön vuonna 1926 osana Ferrocarril Metropolità Transversa -järjestelmää. Linjan 2 laiturit lisättiin vuonna 1995.


title: Angelniemen Marttila

text: Angelniemen Marttila on kylä Kemiön saaren Salon puoleisessa osassa. Kylä sijaitsee saaren koilliskulmassa sekä osittain Angelansaaressa. Kylässä sijaitsee Angelansaareen vievä tie ja silta. Kylän nimi oli vuoteen 2009 asti pelkkä Marttila, mutta Salon kuntaliitoksessa syntyneiden nimipäällekkäisyyksien takia nimeksi tuli nykyinen Angelniemen Marttila erotuksena Kiskon Marttilaan.


title: Angelniemen Marttila

text: Marttila koostuu vanhan Angelniemen pappilan, nykyisen Niemen tilan, ympäröivistä alueita. Kylässä on lähekkäin muutama asuintalo molemmissa saarissa. Aivan Niemen vieressä on Meri-Seppälän kylä. Koko Marttila on mereen laskeutuvaa tasaista maata, joka on viljelykäytössä. Angelansaaressa kallioperä nousee korkeaksi mäeksi.


title: Angelniemen Marttila

text: Marttilan asutus on vanhaa perua. Kyläkantainen asutuskin on ollut olemassa jo viimeistään varhaiskeskiajalla. Kylään on myöhemmin ilmestynyt Angelniemen kappeliseurakunnan papin virka-asunto, josta tuli kirkkoherran pappila Angelniemen itsenäistyessä 1916. Kunta liitettiin takaisin Halikkoon 1967 ja seurakunta myi tarpeettomaksi jääneen kiinteistön yksityiskäyttöön.


title: Julija Zaripova

text: Julija Zaripova (o.s. Zarudneva, s. 26. huhtikuuta 1986) on venäläinen estejuoksija.


title: Julija Zaripova

text: Zaripova sai pronssia maastojuoksun EM-kilpailujen alle 23-vuotiaiden sarjassa Oostendessa 2008. Joukkuekilpailussa Venäjä sai hopeaa. Talvella 2009 hän voitti Venäjän hallimestaruuden 3 000 metrin juoksussa ja sijoittui samalla matkalla seitsemänneksi Torinon sisäratojen EM-kilpailuissa. Kesällä 2009 hän voitti Venäjän mestaruuden 3 000 metrin estejuoksussa. Berliinin MM-kilpailuissa 2009 hän sijoittui 3 000 metrin estejuoksussa alun perin toiseksi ennätysajallaan 9.08,39, mutta nousi myöhemmin voittajaksi kun Marta Domínguez hylättiin dopingin vuoksi. Zaripova voitti 3 000 metrin estejuoksun Euroopan-mestaruuden Barcelonassa 2010 ajalla 9.17,57. Hän voitti estejuoksun samana vuonna myös Euroopan joukkuemestaruuskilpailuissa ja maanosien cupissa.


title: Julija Zaripova

text: Zaripova voitti estejuoksun Daegun MM-kisoissa 2011 (ajalla 9.07,03), Lontoon olympialaisissa 2012 (9.06,72) ja kesäuniversiadeissa 2013 (9.28,00). Hän kuitenkin menetti nämä voittonsa myöhemmin dopingin vuoksi. Moskovan MM-kilpailuihin 2013 hän ei kyennyt osallistumaan loukkaannuttuaan juuri ennen kisoja.


title: Julija Zaripova

text: Tammikuussa 2015 Venäjän antidopingtoimikunta Rusada asetti Zaripovan kahden ja puolen vuoden kilpailukieltoon dopingrikkomuksista biologisen dopingpassin perusteella. Kilpailukielto määrättiin alkamaan 25.7.2013 ja hänen tuloksiaan hylättiin aikaväleiltä 20.6.2011–20.8.2011 ja 3.7.2012–3.9.2012. Näin hän olisi menettänyt Lontoon olympiavoittonsa, muttei Daegun maailmanmestaruuttaan. Kansainvälinen yleisurheiluliitto IAAF valitti Rusadan valikoivista tuloshylkäyksistä urheilun kansainväliseen vetoomustuomioistuimeen, joka muutti Rusadan päätöstä hylkäämällä kaikki Zaripovan suoritukset aikaväliltä 20.7.2011–25.7.2013. Kansainvälinen olympiakomitea KOK vahvisti 21. marraskuuta 2016 Zaripovan jääneen kiinni dopingista Lontoon 2012 olympialaisten näytteiden uusintatestissä. Zaripovan 3 000 metrin estejuoksun jälkeen 6. päivänä elokuuta 2012 antama virtsanäyte sisälsi uusintatestien mukaan Turinabol-nimistä anabolista steroidia.


title: Harmaatapakulo

text: Harmaatapakulo ("Scytalopus unicolor") pienikokoinen on eteläamerikkalainen varpuslintu. Laji jaettiin eli splitattiin kolmeksi lajiksi vuonna 2005: harmaatapakulo, mustatapakulo ("Scytalopus latrans") ja livertäjätapakulo ("Scytalopus parvirostris").


title: Harmaatapakulo

text: Harmaatapakulot elävät Etelä-Amerikan luoteisosassa Boliviassa, Perussa, Ecuadorissa, Kolumbiassa ja Venezuelassa noin 4 900 neliökilometrin alalla.


title: SummerSlam (2009)

text: SummerSlam 2009 (tai SummerSlam) on jokavuotinen päätapahtuma World Wrestling Entertainmentissa. Tapahtuma järjestetään aina kesän lopussa, joten nyt se järjestetään 23. elokuuta.


title: Livertäjätapakulo

text: Livertäjätapakulo ("Scytalopus parvirostris") on pienikokoinen eteläamerikkalainen varpuslintu. Harmaatapakulo ("Scytalopus unicolor") jaettiin eli splitattiin kolmeksi lajiksi vuonna 2005: harmaatapakulo, mustatapakulo ("Scytalopus latrans") ja livertäjätapakulo.


title: Livertäjätapakulo

text: Livertäjätapakulot elävät Etelä-Amerikassa Boliviassa ja Perussa noin 120 000 neliökilometrin alalla.


title: Sinan

text: Koca Mimar Sinan Ağa (noin 1490 – 17. heinäkuuta 1588) oli arkkitehti, joka vaikutti osmanien valtakunnassa Suleiman Suuren, Selim II:n ja Murat III:n hallituskausilla.


title: Sinan

text: Sinanin päätöitä olivat Selimin moskeija Edirnessä ja Suleimanin moskeija Istanbulissa, joista ensimmäistä hän itse piti suurimpana saavutuksenaan sekä Mehmed Paša Sokolovićin silta. Hänen oppipoikiinsa lukeutui Sedefhar Mehmet Ağa, joka suunnitteli kuuluisan Sinisen moskeijan.


title: Sinan

text:
Sinan oli Leonardo da Vincin ja Michelangelon aikalainen, ja renessanssin yleisnerot kuuluivat hänen tuttavapiiriinsä. Asiakirjat kertovat, että Sinan rakensi valtakuntaan 81 suurta moskeijaa, 55 teoligasta koulua, 32 palatsia, 22 kylpylää ja 323 muuta rakennusta.
Sinanin mukaan on nimetty törmäyskraatteri planeetta Merkuriuksen pinnalla. Hän esiintyy Mika Waltarin romaanissa "Mikael Hakim".


title: Lyijytapakulo

text: Lyijytapakulo ("Scytalopus speluncae") eli aiemmalta nimeltään hiiritapakulo on pienikokoinen eteläamerikkalainen varpuslintu.


title: Lyijytapakulo

text: Lyijytapakulot elävät Etelä-Amerikassa Brasilian kaakkoisosan kosteissa vuoristometsissä noin 540 000 neliökilometrin alalla. Lajin taksonomia on epäselvä, sillä siitä on vastikään (Maurício 2005) erotettu omaksi lajikseen eteläisempi serramadorintapakulo "S. pachecoi" aikaisemmin erotetun hiiritapakulon "S. notorius" lisäksi.


title: Viillokki

text: Viillokki () on keitetystä lihasta leikattuja viipaleita, jotka tarjotaan lihan keitinliemestä munankeltuaisella suurustamalla valmistetussa kastikkeessa.


title: Ruskobulbulit

text: Ruskobulbulit ("Chlorocichla") on bulbulien heimoon kuuluva varpuslintusuku. Ruskobulbulien sukuun kuuluu BirdLifen mukaan viisi lajia.


title: Järnö

text: Järnö on saari, joka sijaitsee Tammisaaren ja Hangon välillä Lappohjan lähettyvillä. Saarella on useita mökkejä mutta vain yksi vakituiseen ympärivuotisesti saarella asuva. Järnön erikoisuus on yhtiömuotoinen mökkikylä, joka käsittää yli 100 mökkiä. Saarella sijaitsee myös luonnonsuojelualue.


title: Järnö

text: Kirkkonummen pelimannit ovat levyttäneet kappaleen "Järnö-vals".


title: Alano español

text: Alano español on espanjalainen koirarotu. Rodulla ei ole suomenkielistä nimitystä, eikä se kuulu FCI:hin, mutta on Espanjan Kennelliiton tunnustama. Alanoa käytetään suurriistanmetästykseen, karjanajoon ja taltuttamiseen, sekä maatilojen vahtina. Alanosta saa määrätietoisella koulutuksella hyvän perhekoiran.


title: Alano español

text: Alanolla on pitkä historia Espanjassa. On olemassa muutamia teorioita alanon alkuperästä, mutta todennäköisin on, että alano tuli 400-luvulla Pyreneiden niemimaalle ns. barbaariheimojen, Alanien, kanssa. Vuonna 1350 kuningas Alfonso XI julkaisi hänen kirjansa "Book of Hunting", ja myöhemmin 1500-luvulla julkaistiin "Treatise of Hunting" (tuntematon tekijä). Molemmissa kirjoissa on yksityiskoihtaisesti kuvailtu alanoa.


title: Alano español

text: Espanjalaiset tekivät tutkimusmatkoja, valloituksia ja asuttivat uusia maita ja alueita, ja heillä oli usein mukanaan alanoja. Tästä voi päätellä, että alanoa voidaan pitää monien molossirotujen yhtenä esi-isänä.


title: Alano español

text: Alanot ovat aina työskennelleet tiloilla ja niitä on käytetty metsästämään isoja eläimiä. Koirien rakenne erosi niiden työtehtävien mukaan, ja tämä ero oli huomattava keskiajalla. Merkittävä aika alanoille oli renessanssin ja barokin aikaan. Tuolloin on tehty monia kuvauksia, veistoksia ja maalauksia alanoista.


title: Alano español

text: Karjan paimennukseen ja taltuttamiseen käytetyt koirat olivat pienempiä, raskaampia ja olivat kiivasluonteisempia. Ne työskentelivät lyhyillä matkoilla, lähinnä karsinoissa ja ruohotasangoilla. Nämä koirat tunnetaan nimellä perro de toro.


title: Alano español

text: Metsästykseen käytetyt koirat olivat pitkäjalkaisia, niillä oli korkea kipukynnys eivätkä ne väsyneet helposti. Nämä koirat tekivät pitkiä metsästysreissuja. Kuitenkin talouden muutokset, aseiden yleistyminen ja vähäisempi tarve karjakoirille aiheutti näiden koirien harvinaistumisen 1900-luvulla. Vuodesta 1978 ryhmä intohimoisesti metsästäviä ihmisiä aloitti elvyytystyön alano españolin kevyemmästä ja pitkäjalkaisemmasta tyypistä. Suurin kanta löytyi Cantabriasta.


title: Alano español

text: Muutamasta sadasta yksilöstä valittiin parhaat myöhempää kasvatusta varten. Alanon hyväksyi roduksi Espanjan kennelliitto.


title: Alano español

text: Alano español on vahvarakenteinen ja kestävä koira. Korvat ovat typistetyt tai luonnostaan keskikokoiset ja riippuvat, hieman taittuvat eteenpäin. Leuat ovat vahvat, ja purenta on leikkaava. Pieni ulkonevaisuus silti sallitaan. Kallo on kookas ja leveä, syvä otsapenger ja kuono on yleensä 35% koko pään pituudesta. Karva on lyhyttä, ja sallitut värit ovat tiikerijuovainen ja keltainen kaikissa muunnoksissa, musta ja tiikeriraitainen, sudenharmaa, ja kaikki mainitut värit valkoisilla merkeillä.


title: Alano español

text: Alano on peloton, rohkea, voimakasluontoinen, tasapainoinen ja lojaali omalle laumalleen. Sen älykkyys ja hyvä fyysinen rakenne tekee siitä loistavan työkoiran. Se soveltuu perhekoiraksi, mutta sitä täytyy kohdella määrätietoisesti. Se ei ole suvaitsevainen niille, jotka se katsoo epäilyttäviksi. Alanon ei kuulu olla aggressiivinen. Alano on rauhallinen koira, joka säästää energiaansa toimintaan. Alano myös tunnetaan sen vahvasta puruvoimasta. Se puree koko leuoillaan ja pitää kiinni pitkän ajan.


title: Alano español

text: Alano kehittyy psyykkisesti ja fyysisesti hitaasti. Se on täysin kehittynyt 2 - 3-vuotiaana ja tätä ennen se voi osoittaa epävarmuutta. Täysin kehittynyt alano reagoi kohteluun itsevarmuudella ja on peloton. Omistajalleen se on nöyrä ja on halukas oppimaan.


title: Alano español

text: Alanojen leikit ovat rajuja. Niille leikkiminen on erittäin tärkeää kehittymisen kannalta, ja ne samalla opettelevat metsästystä. Alanot pyrkivät leikkiessäänkin siis tähtäämään päähän, jolloin ottavat tiukan otteen nahasta ja riepottelevat. Alano vaatii aktiviteettia ja paljon liikuntaa, se ei ole pelkkä ns. remmikoira vaan tarvitsee irtioloa. Alanon käyttötarkoituksen vuoksi rodulla on metsästysviettiä, joka on hallittavissa.


title: Alano español

text:
Alanoa on pääosin käytetty suurriistanmetsästykseen, maatilojen vahtina sekä karjakoirana. Alanot paikallistavat saaliin, ottavat kiinni ja pitelevät paikoillaan kunnes metsästäjä saapuu. Joskus alanot metsästävät ajavien koirien kanssa, varsinkin kun kyseessä on joku muu riistaeläin kuin villisika. Kuitenkin alanoa on nähty myös sotakoirana kuin myös härkätappeluissa. On löydetty teoksia, missä alanot ovat taistelleet villisikoja ja tiikereitä vastaan areenalla. Kuitenkin nykypäivän käyttötarkoitus on metsästys, karjakoira ja vahti, sekä siitä saa loistavan perhekoiran. Alanosta saa kouluttamalla hyvän vahdin, mutta alanoiden vahtivietti on yksilöllistä. Osalla on korkea vahtivietti, kun taas osalla on matala.
Alanosta saa myös perhekoiran määrätietoisella kasvatuksella. Koska se on laumasidonnainen, on lauma sille kaikki kaikessa. Se tulee hyvin toimeen lasten kanssa. Alanon alkuperäisen käyttötarkoituksen vuoksi olisi hyvä, että koira pääsisi hyödyntämään taitojansa esimerkiksi verijäljessä, viehejuoksussa tai petojahdissa. Ja koska alano on hyvin ketterä ja älykäs koira, sen kanssa voi harrastaa muun muassa agilityä ja tokoa. Kuitenkaan sen kanssa ei voi virallisesti lähteä kilpailemaan, koska alano español ei ole Suomessa hyväksytty rotu.


title: Kerrynbeagle

text: Kerrynbeagle (, myös "kerrynjäniskoira") on irlantilainen koirarotu, jonka Irish Kennel Club on virallisesti tunnustanut.


title: Kerrynbeagle

text: Kerrynbeagle on keskikokoinen, lyhytkarvainen, leveäpäinen ja pitkäkorvainen ajokoira. Sen rakenne on monia englantilaisia ajokoiria kevyempi. Yleisin väri on black & tan, mutta myös ruskea-valkoinen, sinitäplikäs ruskein merkein ja kolmivärinen (tricolor) hyväksytään. Säkäkorkeus on 56–61 cm ja paino 27 kg, joten nimestään huolimatta rotu ei muistuta beaglea eikä se ole sukua sille.


title: Kerrynbeagle

text: Rotu on nopea ja sisukas. Se tulee hyvin toimeen lasten ja muiden koirien kanssa. Sillä on voimakas metsästysvietti, mutta siitä saa myös hyvän seurakoiran. Sen liikunnantarve on runsas, ja se vaatii päivittäin tavallisten lenkkien lisäksi mahdollisuuden vapaana juoksemiseen.


title: Kerrynbeagle

text: Kerryn kreivikunnasta kotoisin oleva kerrynbeagle on yksi vanhimmista irlantilaisista ajokoirista, ja sen uskotaan polveutuvan joko vanhasta rodusta nimeltä "southern hound" tai kelttienvinttikoirasta. Viralliset sukutaulut johtavat vuoteen 1794 asti, mutta erillisenä rotuna se on voinut olla olemassa jo kauemmin. Se oli kerran jo vähällä kuolla sukupuuttoon, mutta se saatiin elvytettyä mahdollisesti ariegenseisojan avulla. Alun perin sitä käytettiin vain saaliin jäljittämiseen kookkaampien koirien hoitaessa sen jälkeen ajon ja kiinni saamisen. Nykyisin se metsästää jänistä useamman koiran ajueissa.


title: Brasilianvihikoira

text: Brasilianvihikoira ("rastreador brasileiro") on brasilialainen koirarotu.


title: Brasilianvihikoira

text: Brasilianvihikoiran korvat ovat ohuet ja pitkähköt ja sen häntä on paksu ja pitkä. Sen säkäkorkeus on noin 65 cm. Se voi olla väritykseltään joko valkoinen sinertävin merkein, musta ruosteenruskein (black & tan) merkein tai kolmivärinen (tricolour) musta-ruskea-valkoinen.


title: Brasilianvihikoira

text: Kynologi Oswaldo Aranha Filho kehitti rodun 1950-luvulla mustaruskeasta englantilaisesta ajokoirasta, amerikankettukoirasta, pesukarhukoirasta, sinisestä pesukarhukoirasta, walkerinpesukarhukoirasta ja pienestä gascognenajokoirasta sekä paikallisesta pampakoirasta jaguaaria metsästäväksi koiraksi, mutta se kykenee myös ketun jäljestykseen. Se sopeutui alueen haasteelliseen maastoon, ilmastoon ja luontoon. FCI ehti jo kerran tunnustaa rodun vuonna 1968, mutta piroplasmoosi-epidemian puhjettua jalostuskanta häivisi. Tämän vuoksi FCI ja Brasilian kennelliitto julistivat sen sukupuuttoon kuolleeksi vuonna 1973 ja poistivat sen listoiltaan. Siitä lähtien sitä ollaan yritetty luoda uudelleen.


title: Trailhound

text: Trailhound on englantilainen koirarotu.


title: Trailhound

text: Trailhound muistuttaa tietyiltä osin englanninkettukoiraa, mutta vahvan vinttikoiraperimän vuoksi sen kuono on terävämpi, raajat kevyemmät ja runko runko kevytrakenteisempi ja pienikokoisempi. Myös sen korvat ovat englanninkettukoiran korvia pidemmät. Rotu on lyhytkarvainen, pitkärunkoinen, lyhytkaulainen ja syvärintainen. Sen väritys vaihtelee ja säkäkorkeus on 55-65 cm.


title: Trailhound

text: Rotu polveutuu pointterista, whippetistä, englanninkettukoirasta, salukista ja englanninvinttikoirasta. Se jalostettiin tarkoituksena luoda tarpeeksi nopea rotu vinttikoirien ratakilpailuihin.


title: Kyrös-Rasti

text: Kyrös-Rasti (KyRa) on hämeenkyröläinen suunnistusseura. Seura on perustettu 15. elokuuta 1980, jolloin sen kotipaikaksi määrättiin Hämeenkyrö ja muuksi toimialueeksi Mouhijärven ja Viljakkalan kunnat. Edelleen seuran toiminta-alue on sama, vaikka Mouhijärvi on sittemmin liittynyt Sastamalaan ja Viljakkala Ylöjärveen.


title: Kyrös-Rasti

text: Seuran lajeina ovat kaikki Suomen Suunnistusliiton lajit eli suunnistus, hiihtosuunnistus, pyöräsuunnistus ja tarkkuussuunnistus. Kansallisella ja kansainvälisellä tasolla merkittävin menestys on tullut hiihtosuunnistuksesta. Lajin MM-kisoihin ovat osallistuneet Mirja, Pertti ja Risto Linnainmaa 1980- ja 1990-lukujen taitteessa. Nykyisin Riston poika Tero Linnainmaa kuuluu Suomen hiihtosuunnistusmaajoukkueeseen. Jukolan viestissä Kyrös-Rastin paras sijoitus on 40:s vuonna 1988, Nuorten Jukolassa 30:s vuonna 2008.


title: Kyrös-Rasti

text: Suurin seuran järjestämä kilpailutapahtuma on ollut vuoden 1998 Fin5-suunnistusviikko yhteistyössä Ikaalisten Nousevan-Voiman kanssa. Osallistujia oli noin 4500. Kilpailut käytiin Hämeenkyrön Vesajärvellä ja Viljakkalan Nisunperällä. Kisakylä sijaitsi Ikaalisten keskustassa. SM-kilpailuita Kyrös-Rasti on järjestänyt vuosina 1991 (SM-viesti, R2), 2003 (SM-pitkä, nykyinen erikoispitkä), 2007 (SM-pitkä, R2), 2011 (SM-yösuunnistus), 2013 (SM-hiihtosuunnistus) ja 2015 (SM-viestit, R1).


title: Kyrös-Rasti

text: Seuran puheenjohtaja vuonna 2017 on Elisa Tuomisto. Seura on ollut Nuori Suomi -sinettiseura vuodesta 2000 alkaen.


title: Kirkkopuisto

text: Kirkkopuisto on Jyväskylän keskustassa sijaitseva puisto. Puistossa on Jyväskylän kaupunginkirkko sekä Pauli Koskisen veistos "Nuori Minna Canth" vuodelta 1962.


title: Kirkkopuisto

text: C. L. Engelin vuonna 1837 laatimassa Jyväskylän ensimmäisessä asemakaavassa nykyinen kirkkopuiston kortteli suunniteltiin kirkkotoriksi; toriaukioksi, jonka keskellä kaavassa oli puistikon ympäröimä kirkko. L. I. Lindqvistin suunnittelema Jyväskylän kaupunginkirkko valmistui vasta vuonna 1880 keskelle markkinatoria. Tori poistui alueelta 1930-luvulla ja puisto laajennettiin koko korttelin kokoiseksi. Puisto peruskorjattiin vuosina 2000–2003. Puisto kuuluu valtakunnallisesti merkittävään miljöökokonaisuuteen ja kaupunkiympäristöön.


title: Kirkkopuisto

text: Jyväskyläiseen opiskelijaperinteeseen kuuluu, että yliopisto- ja ammattikorkeakouluopiskelijat kokoontuvat jokaisena vapunaattona Kirkkopuistoon ja lakittavat Minna Canthin patsaan samaan tapaan kuin Helsingissä lakitetaan Havis Amanda.


title: Luhtatapakulo

text:
Luhtatapakulo ("Scytalopus iraiensis") on erittäin uhanalainen brasilialainen varpuslintu.
__notoc__
Linnun pituus on noin 12,5 cm. Sen höyhenpuku on selkäpuolelta mustahko ja alapuolelta tummanharmaa sekä kupeilta ruskearaitainen.


title: Luhtatapakulo

text: Luhtatapakulot elävät pienellä alueella Brasilian Paranássa. Laji kuvailtiin tieteelle vasta vuonna 1997 ja siitä on tehty hyvin vähän havaintoja. Kokonaispopulaatio on 250–999 yksilöä.


title: Luhtatapakulo

text: Luhtatapakulot asuvat jokivarsien laajoilla luhtaniityillä, joiden ruohokasvillisuus on 60–180 cm korkeaa.


title: Luhtatapakulo

text: Ruokavalio koostuu hyönteisistä ja muista pienistä selkärangattomista.


title: Keltakoivu

text: Keltakoivu ("Betula alleghaniensis") on Pohjois-Amerikan itäosista kotoisin oleva suuri, kesävihanta puu, joka kuuluu koivujen sukuun ja koivukasvien heimoon. Luontaisella levinneisyysalueellaan sitä pidetään taloudellisesti arvokkaimpana koivulajina. Se on hyvin läheistä sukua sokerikoivulle, josta sen erottaa kellertävän, hilseilevän kuoren perusteella. Keltakoivu on valittu Quebecin provinssipuuksi.


title: Keltakoivu

text: Keltakoivu on hidaskasvuinen puu, joka alkaa tuottaa siementä vasta 40 vuoden iässä. Sen keskimääräinen elinikä on 150 vuotta, mutta se voi elää yli 300 vuoden ikäiseksikin. Yleensä se kasvaa 18–23 metriä korkeaksi ja rinnankorkeusläpimitaltaan alle 60 senttimetriä paksuksi. Suurimmat luonnosta löydetyt yksilöt ovat olleet 30 metriä korkeita ja yli metrin paksuisia.


title: Keltakoivu

text: Keltakoivulla on laaja pinnallinen juuristo, monihaarainen runko sekä korkea ja leveä latvus. Varjoisella paikalla latvus on kuitenkin matala ja pyöreä ja haarat alkavat vasta rungon puolivälistä tai korkeammalta. Runkoa peittävä kaarna on nuorena syvän punaruskeaa ja muuttuu iän myötä kellan- tai hopeanharmaaksi, silkinhohtoiseksi ja hilseileväksi – joskus kaarna pysyy kuitenkin tummana ja sileänä puun koko eliniän ajan.


title: Keltakoivu

text: Kuluvan kesän kasvainranka on karvainen ja tahmea. Perättömät, 2–3 millimetrin mittaiset silmut ovat heikosti karvaiset ja tahmeahkot. Kierteisissä lehdissä on karvainen lehtiruoti ja pienet korvakkeet, jotka karisevat lehtien puhjetessa. Lehtilapa on 8–12 senttimetriä pitkä, puikea tai soikea, lyhytsuippuinen ja pyöreä- tai heikosti herttatyvinen. Lehtilaita on toissahainen ja alapinta suonia myöten karvainen. Murskatuissa haaroissa, silmuissa ja lehdissä on heikko rohdosmainen tuoksu, joka on peräisin niiden sisältämästä metyylisalisylaatista.


title: Keltakoivu

text: Keltakoivu on yksikotinen kasvi, joka kukkii touko–kesäkuussa pian lehtien puhkeamisen jälkeen. Sen kukinto on 3-liuskaisten suomujen peittämä norkko, jossa on vain joko hede- tai emikukkia. Hedekukissa on vähäinen kehä ja ne muodostavat pitkiä ja riippuvia norkkoja. Emikukat ovat puolestaan kehättömiä ja muodostavat lyhyitä ja pystyjä norkkoja. Hedelmä on noin 3 millimetrin mittainen litteä pähkylä, jossa on kapeat siipipalteet. Pähkylät kypsyvät elo–syyskuussa ja varisevat norkoista myöhään syksyllä tai talvella. Tuuli levittää ne koivun ympäristöön.


title: Keltakoivu

text: Keltakoivu on kotoisin Pohjois-Amerikan itäosista. Kanadassa sen levinneisyysalue ulottuu lännessä Ontarioon ja Manitobaan; idässä Gaspen niemimaalle, Nova Scotiaan ja New Brunswickiin ja pohjoisessa Anticostinsaarelle, Cape Bretonin saarelle ja Newfoundlandin eteläosiin. Yhdysvalloissa keltakoivua tavataan vyöhykkeellä, joka ulottuu idässä Maineen, lännessä Minnesotaan ja etelässä New Jerseyhyn, Ohioon, Indianaan ja Illinoisiin. Se on levinnyt myös tätäkin etelämmäksi Appalakkien vuorijonoa pitkin aina Etelä-Carolinaan, Georgiaan ja Tennesseehen asti.


title: Keltakoivu

text: Keltakoivu menestyy kosteassa, keski- tai runsasravinteisessa maaperässä, joka läpäisee hyvin vettä. Yleensä se kasvaa purojen varsilla ja soistuneissa metsissä, ylängöllä tai vuorten rinteillä. Se on metsien valtapuu Appalakkien pohjoisosissa ja Suuria järviä ympäröivissä hemlokkimetsissä.


title: Keltakoivu

text: Keltakoivu on sahateollisuuden tärkeä raaka-aine Pohjois-Amerikassa, erityisesti Quebecissä. Sen lujasta, raskaasta ja tiheäsyisestä puusta tehdään huonekaluja, kaapistoja, seinä- ja kattopaneeleita, puuviilua, työkalujen kahvoja, laatikoita, astioita sekä sisäovia. Sitä hyödynnetään myös paperiteollisuudessa selluloosan valmistuksessa sekä kemianteollisuudessa puuspriin, kalsiumasetaatin, puuhiilen, tervan ja erilaisten öljyjen valmistuksessa.


title: Keltakoivu

text: Keltakoivu on tärkeä ravinnonlähde monille villieläimille: hirvi, valkohäntäpeura ja lumikenkäjänis käyttävät ravinnokseen sen lehtiä ja vuosikasvaimia, puupiikkisiat ja majavat kuorta sekä linnut ja pienet nisäkkäät siemeniä ja norkkoja. Myös ihmiset ovat jo pitkään käyttäneet keltakoivua ravinnokseen keittämällä siirappia sen mahlasta ja teetä sen vuosikasvaimista ja jällestä. Pohjois-Amerikan intiaanit uuttivat keltakoivusta oksetus- ja ulostusainetta ja käyttivät sitä rohtokasvina vähentämään liiallista sappea, puhdistamaan verta kuona-aineista, hoitamaan isorokon oireita ja lisäämään virtsan eritystä.


title: Paikkatietoikkuna

text: Paikkatietoikkuna on Maanmittauslaitoksen ja muiden paikkatiedon tuottajien yhteinen paikkatietoportaali, joka esittelee eri viranomaisten ja muiden tuottamia paikkatietoaineistoja. Paikkatietoikkunaan kuuluvassa "karttaikkuna"-karttapalvelussa käyttäjien on mahdollista tarkastella paikkatietoaineistoja karttatasoina selainnäkymässä eri teemoja vapaasti yhdistellen. Paikkatietoikkuna on voittanut vuoden laatuinnovaatio 2010 -palkinnon.


title: Paikkatietoikkuna

text: Paikkatietoportaalin toteuttaminen perustuu maa- ja metsätalousministeriön johdolla laadittuun, kansalliseen paikkatietostrategiaan vuosille 2005–2010 sekä valtioneuvoston periaatepäätökseen (17.6.2007) arjen tietoyhteiskunnan palveluista. Taustalla on eurooppalainen Inspire-direktiivi, joka edellyttää monien paikkatietoaineistojen saattamista yhteiskäyttöön ja mm. katselupalvelujen toteuttamista.


title: Paikkatietoikkuna

text: Paikkatietoikkunan kehittämisessä käytetään hyväksi avoimen lähdekoodin ohjelmistokomponentteja. Projektissa syntyvä karttasovelluksen lähdekoodi julkaistaan vapaasti hyödynnettäväksi oskari.org-sivustolla.


title: Paikkatietoikkuna

text: Paikkatietoikkunan paikkatietohaku-palvelussa voi selata eri paikkatietoaineistojen kuvailuja, jotka tiedontuottajat ovat tallentaneet valtakunnalliseen Paikkatietohakemistoon.


title: Paikkatietoikkuna

text: Palvelusa löytyy kuvaukset noin 20 valtionhallinnon organisaation ja yli 30 kunnan paikkatietoaineistoista. Kuvattuja aineistoja on yhteensä yli 200. Palvelussa voi etsiä ja selata eri paikkatietoaineistojen kuvailuja, jotka tiedontuottajat ovat tallentaneet valtakunnalliseen Paikkatietohakemistoon. Hakupalvelusta löytyvät myös noin 30 paikkatietoaineistoja tarjoavan rajapintapalvelun kuvaukset ja niiden verkko-osoitteet.


title: Paikkatietoikkuna

text: Paikkatietoikkunan karttaikkuna-palvelussa käyttäjien selailtavissa on noin 20 eri organisaation tarjoamat 150 eri karttatasoa. Osa karttatasoista on paikallisia ja valtaosa valtakunnallisia. Karttaikkunan näkymässä eri aineistoja voi katsella läpinäkyvinä päällekkäin oman valinnan mukaan.


title: Paikkatietoikkuna

text: Karttaikkunassa katseltavissa ovat muiden muassa maastokartat ja ilmakuvat, jotka sisältyvät myös Maanmittauslaitoksen Kansalaisen Karttapaikka -palveluun, sekä Maanmittauslaitoksen Maastotietokannan erillisiä karttaelementtejä ja kiinteistötietojärjestelmän kiinteistörajat. Geologian tutkimuskeskuksen aineistoista ovat selattavissa muun muassa maaperä- ja kallioperäkartat sekä maa- ja kallioperän geokemiaa kuvaavia aineistoja, Helcomin Itämeren tilaa kuvaavia aineistoja, Liikenneviraston aineistoista Digiroad-tiestöaineisto, rautatieverkko ja tasoristeykset sekä merikarttoja, Maaseutuviraston aineistoista peltolohkorekisteri, Museoviraston aineistoista muinaisjäännökset, rakennusperintökohteet ja kulttuuriympäristöt sekä maailmanperintökohteet, Geodeettiselta laitokselta rinnevalovarjoste, työ- ja elinkeinoministeriöltä kaivospiirit ja valtaukset, Väestörekisterikeskukselta osoitepisteet ja Suomen ympäristökeskukselta vesistöjä ja luonnonsuojelua sekä maankäyttöä koskevia tietoja.


title: Paikkatietoikkuna

text: Paikallisia opaskarttoja ja kaavatietoja tarjoavat Espoo, Helsinki, Jyväskylä, Oulu, Tampere, Turku ja Vihti sekä maakuntakaavan Varsinais-Suomen liitto. Tampereen kaupunki tarjoaa kaupungin kartat sekä kaavoitusta, ympäristöä ja erilaisia aluejakoja kuvaavia tietoja yli 40 karttatasoa. Vapaista aineistoista ovat esillä Landsat-mosaiikki ja OpenStreetMap-aineistot. Lisäksi on eräitä muita aineistoja laajemmilta tai suppeammilta alueilta.


title: Paikkatietoikkuna

text: Paikkatietoikkunan karttajulkaisu-palvelussa rekisteröitynyt käyttäjä voi helposti määritellä uuden karttaikkunan julkaistavaksi omalla verkkosivulla. Käyttäjä valitsee julkaistavat karttatasot ja toiminnot sekä määrittelee ikkunan koon. Julkaistavia karttatasoja tarjoavat mm. Geodeettinen laitos, Geologian tutkimuskeskus, Helcom, Maanmittauslaitos, Suomen ympäristökeskus sekä Espoo, Jyväskylä, Tampere, Vihti ja Varsinais-Suomen liitto.


title: Rockford (Illinois)

text: Rockford on Yhdysvaltojen Illinoisin osavaltion kolmanneksi suurin kaupunki. Vuonna 2009 siellä oli 157 280 asukasta.


title: Rockford (Illinois)

text: Kaupunki sijaitsee osavaltion pohjoisosassa. Mississippin sivujoki Rock River virtaa kaupungin läpi. Kaupungin paikalla sijaitsi aiemmin kylä, jolle sen vuonna 1834 perustanut Germanicus Kent antoi nimen Midway, "Puolimatka", koska se oli puolessa välissä Chicagon ja hänen kotipaikkansa välillä. Nimi vaihdettiin Rockfordiksi vuonna 1837, ja vuonna 1852 se sai kaupunkioikeudet.


title: Sarja suomalaisiin teemoihin

text: Sarja suomalaisiin teemoihin eli Seitsemän sovitusta suomalaisista kansanlauluista () on Dmitri Šostakovitšin säveltämä sarja sopraanolle, tenorille ja kamariyhtyeelle vuodelta 1939. Se tilattiin alun perin puna-armeijan voitonparaatia varten, joka olisi järjestetty Helsingissä talvisodan päätteeksi. Tilaaja oli Leningradin puoluesihteeri Andrei Ždanov. Talvisota oli nöyryytys puna-armeijalle, ja sävellys jäi unohduksiin. Sarja löydettiin uudelleen ja esitettiin vasta vuonna 2001.


title: Sarja suomalaisiin teemoihin

text: Keski-Pohjanmaan Kamariorkesteri on levyttänyt sarjan Juha Kankaan johdolla vuonna 2002 ruotsalaiselle BIS-levymerkille. Laulusolisteina esiityvät Anu Komsi ja Tom Nyman.


title: Sarja suomalaisiin teemoihin

text: Sarjan osat:


title: Keskiaasianvinttikoira

text: Keskiaasianvinttikoira ("Sredneaziatskaya Borzoya") on neuvostoliittolainen koirarotu. Siitä on olemassa kaksi eri muunnosta, turkmenistanilainen ("Turkmenian Tazi") ja kazakstanilainen ("Khazakh Tazi"). Se on Viron ja Puolan kennelliittojen tunnustama rotu.


title: Keskiaasianvinttikoira

text: "Tazi"-nimitystä on käytetty myös mm. afgaaninvinttikoirasta ja sen muunnoksesta "khalag tazista", sekä salukista ja kirgisianvinttikoirasta. Se tarkoittaa persiaksi arabialaista.


title: Keskiaasianvinttikoira

text: Keskiaasianvinttikoira on lyhytkarvainen ja vankkarakenteinen vinttikoira, joka muistuttaa salukia hapsuttuneita korviaan ja häntäänsä myöten. Se kuitenkin eroaa persialaisesta rodusta voimakkaammalla rakenteellaan. Se on ruusukorvainen, soikeasilmäinen, pitkähäntäinen ja pitkäraajainen. Sen pitkä pää on kartionmuotoinen, ja kuono ja kallo ovat melko kapeita. Sillä ei ole lainkaan otsapengertä. Kaula on vankka ja lyhyehkö, lantio luisu ja rintakehä pyöristynyt ja syvä. Karvapeite on suora ja pehmeä. Väritys voi olla musta keltaisin merkein, keltainen tai likaisen harmaa. Uroksen säkäkorkeus on 60-68 cm ja nartun 56-65 cm.


title: Keskiaasianvinttikoira

text: Rotu on luonteeltaan itsenäinen, rohkea ja karaistunut. Se kykenee suuriin nopeuksiin ja sillä on terävä reaktiokyky.


title: Keskiaasianvinttikoira

text: Keskiaasianvinttikoiran kotiseutua on nimensä mukaisesti Keski-Aasia, tarkemmin määriteltynä Kaspianmeren itäpuolella sijaitsevat aavikkoalueet ja erityisesti aromaat. Se jalostettiin ensisijaisesti pienriistan kuten ketun, jäniksen, murmelin, gasellin ja villikissan metsästykseen, mutta sitä käytetään myös apuna susien ja hirvien kaatamiseen.


title: Keskiaasianvinttikoira

text: Rotu on ollut paikallisheimoille elintärkeä apukeino ruuanhankinnassa, minkä vuoksi sitä on jo pitkään arvostettu suuresti: puhdasrotuinen yksilö oli aikanaan 47 hevosen arvoinen. 1970-luvulla populaatio kuitenkin väheni huomattavasti, koska koiria tapettiin tarkoituksenomaisesti ajamalla takaa ja ampumalla jeepeistä ja helikopreteista käsin. Syynä tähän oli se, että paikallisen hirven kuolemisen sukupuuttoon katsottiin johtuvan niistä. Nykyisin rodulle ei myöskään ole tarpeeksi käyttöä, että se säilyisi kotiseudullaan runsaslukuisena ja elinvoimaisena.


title: Muumit ja olemisen arvoitus

text: Muumit ja olemisen arvoitus on kirjailija Jukka Laajarinteen teos, jossa hän tarkastelee Tove Janssonin Muumi-kirjoja ja vertaa niitä erityisesti eksistentialismin ajatuksiin ihmisen olemisesta ja minuudesta. Teoksen julkaisi Atena vuonna 2009.


title: Chortai

text: Chortai ("Хортая Борзая") on venäläinen koirarotu, jonka Venäjän Kennelliitto RKF on virallisesti tunnustanut.


title: Chortai

text: Chortai on lyhytkarvainen, pitkähäntäinen, leveäkalloinen, pitkäpäinen ja suippokuonoinen vinttikoira. Sillä on suuret silmät, vähäinen otsapenger, pitkät ja ohuet ruusukorvat ja kaareva ja pitkä kaula. Lantio on kaareutuva, rintakehä syvä ja raajat pitkät. Vatsalinja vetäytyy voimakkaasti ylös. Käpälät ovat vahvat ja väritys vaihtelee. Uroksen säkäkorkeus on n. 65 cm ja nartun 63 cm.


title: Chortai

text: Rodun jalostamiseen käytettiin aikoinaan keskiaasianvinttikoiraa. Vuonna 1952 se hyväksyttiin Moskovan kynologisessa kongressissa eteenpäin kehitettäväksi. Se on pelkästään metsästyskoira eikä viettiensä vuoksi sovellu seurakoiraksi.


title: Etelävenäjänvinttikoira

text: Etelävenäjänvinttikoira ("Stepnaya Borzaya") l. "kriminvinttikoira" ("Krimskaya Borzaya") on venäläinen koirarotu. Paikallisittain se tunnetaan nimellä "ahk-tazi" eli "valkoinen tazy". Tazy on yleinen vinttikoiraa koskeva nimitys, joka tarkoittaa persiaksi arabia: yleisimmin sillä viitataan keskiaasianvinttikoiraan, mutta lisäksi mm. salukia, afgaaninvinttikoiraa ja muitakin vinttikoirarotuja on kutsuttu samalla nimellä.


title: Etelävenäjänvinttikoira

text: Etelävenäjänvinttikoira muistuttaa ulkoisesti melko paljon sloughia. Se on lyhytkarvainen ja erittäin nopea vinttikoira, jolla on kartiomainen ja leveä kallo, pitkä pää, heikko otsapenger ja pitkä kuono. Se on riippukorvainen, suurisilmäinen ja pitkäraajainen. Sen kaula on keskipitkä, lantio kaareva, rintakehä syvä ja vatsalinja ylösvetäytynyt. Pitkä häntä kaartuu liikkuessa selän päälle mutta riippuu levossa. Karvapeite on n. 4-5 cm pitkää. Väritys vaihtelee valkoisesta kermaan, mutta toisinaan se voi olla myös ruskea eri sävyissään tai brindle. Uroksen säkäkorkeus on 62-70 cm ja nartun 59-67 cm.


title: Etelävenäjänvinttikoira

text: Vuoden 1917 Venäjän vallankumous tuhosi monta aristokraattista metsästyskenneliä, minkä seurauksena moni chortai hylättiin kadulle, jossa ne risteytyivät paikallisten koirien kanssa. Tämän metsästyskoiran eteenpäin jalostamiseen on sittemmin käytetty myös keskiaasianvinttikoiraa, mikä osittain selittää sen paikallisen, tähän rotuun viittaavan nimen. Sitä käytetään jäniksen, pienen hirven, ketun ja suden metsästykseen, ja sen sanotaan kykenevän ottamaan hämmästyttävän nopeita, lyhyitä spurtteja lähtiessään saaliinsa perään. Samassa tilanteessa esimerkiksi venäjänvinttikoiran sanotaan kiihtyvän vastaavaan nopeuteen liian hitaasti ja uupuvan liian nopeasti. Vuonna 1952 etelävenäjänvinttikoira hyväksyttiin Moskovan kynologisessa kongressissa eteenpäin kehitettäväksi kolmen muun vinttikoiran ohella.


title: Etelävenäjänvinttikoira

text: Kaukasus, Volga ja Don ovat rodun tärkeimmät alkuperäiset elinalueet, ja siellä sitä kasvattavat lähinnä kirgiisiheimot.


title: Pizzataxi

text: Pizzataxi on suomalainen pizzaketju. Toiminta aloitettiin vuonna 1985, ja toimipaikkojen lukumäärä vuonna 2018 on 10. Kaikissa toimipaikoissa toimii itsenäinen yrittäjä. Ketju toimii suurimmaksi osaksi pääkaupunkiseudulla. Pizzataxi-ketjua pyörittää Helsingin Pizzapalvelu. Ketjulla on toimipisteet Helsingissä, Espoossa ja Tuusulassa. Pizzataxi kuljettaa tuotteet tarvittaessa nimensä mukaisesti kotiovelle.


title: Pizzataxi

text: Pörssilistattu Kotipizza ilmoitti helmikuussa 2017 ostaneensa yhtiön koko liiketoiminnan.


title: Rockford

text: Rockford on useiden paikkakuntien nimi Yhdysvalloissa:


title: Barcelonan yliopisto

text: Barcelonan yliopisto (, UB; ) on Coimbra-ryhmään kuuluva yliopisto Barcelonan kaupungissa Katalonian itsehallintoalueella Espanjassa. Se on perustettu 3. marraskuuta 1450. Opiskelijota yliopistossa on yli 62 000.


title: Barcelonan yliopisto

text: Maailman viidensadan huippuyliopiston Shanghai-yliopistovertailussa Barcelonan yliopisto sai vuonna 2014 sijaluvun 151–200. Se luokiteltiin parhaaksi espanjalaiseksi yliopistoksi.


title: Bouletingriffoni

text: Bouletingriffoni ("griffon boulet", "griffon à poil laineux") on ranskalainen koirarotu. Nimitys "à poil laineux" viittaa siihen, että se on metsästysgriffoneiden pitkäkarvainen versio (vertaa korthalsingriffoni eli "griffon à poil dur" = karkeakarvainen griffoni). FCI ei ole sitä tunnustanut, mutta FCI:n alainen Ranskan Kennelliitto Société Centrale Canine sijoittaa sen kanakoirien ryhmään.


title: Bouletingriffoni

text: Bouletingriffoni on pitkä- ja silkkikarvainen seisoja. Sillä on leveä ja pitkä kuono, keskikokoinen kallo, melko pitkä kaula ja riippukorvat. Se on keltasilmäinen, syvä- ja leveärintainen ja suhteellisen lyhytrunkoinen. Ranskassa sen häntä typistetään ja sen raajat ovat melko pitkät. Karvapeitteen laatu on joko harjasmainen tai aaltoileva, mutta sen ei koskaan tule olla kihara. Karva on pehmeämpää ja aaltoilevampaa kuin muilla metsästysgriffoneilla. Väritys on ruskea, jonka sävy vaihtelee kuolleiden lehtien sävystä haalean kastanjanruskeaan, ja sen joukossa on vaaleampia karvoja. Valkoiset merkit karvapeitteessä sallitaan, mutta koira voi olla myös pelkästään yksivärinen. Uroksen säkäkorkeus on 55–60 cm ja nartun 50–55 cm. Paino vaihtelee 22–27 kg välillä.


title: Bouletingriffoni

text: Rotu on lauhkea, älykäs, tottelevainen ja lapsirakas. Se on kuitenkin myös melko itsepäinen ja vahtiviettinen. Se soveltuu monenlaiseen riistaan, mutta on pääasiallisesti lintukoira.


title: Bouletingriffoni

text: 1870- ja 1880-lukujen vaihteessa bouletingriffonin jalosti Elbeufissa Pohjois-Ranskassa Emmanuel Boulet, joka käytti sen luomiseen karkeakarvaisia griffon- tai seisojatyyppisiä kanakoiria ja noutavia vesikoiria, kuten barbetia tai villakoiraa. Sitä käytettiin jo 1880-luvulla korthalsingriffonin luomiseen ja 1970-luvulla barbetin uudelleenjalostamiseen, ja se onkin molempien lähisukulainen. FCI oli aiemmin tunnustanut rodun, mutta poisti sen listoiltaan vuonna 1984 sen käytyä uhanalaiseksi ja kasvatustoiminnan hiivuttua.


title: Eugenie Scott

text: Eugenie Carol Scott (s. 24. lokakuuta 1945) on yhdysvaltalainen biologinen antropologi. Hän on johtanut vuodesta 1987 National Center for Science Educationia, joka kannattaa evoluution opetusta ja vastustaa kreationismin saattamista kouluihin. Hän on CSICOP:n jäsen.


title: Eugenie Scott

text: Scott valmistui luonnontieteen kandidaatiksi ja maisteriksi Wisconsinin yliopistosta Milwaukeesta ja myöhemmin filosofian tohtoriksi Missourin yliopistosta. Hän on ollut pitkään näkyvä hahmo evoluution kannattajien ja kreationistien välisessä kiistassa. Hän on ateisti. Hän on väitellyt muiden muassa Stephen C. Meyerin ja Jason Lislen kanssa.


title: Harjaskarvainen saksanseisoja

text: Harjaskarvainen saksanseisoja ("stichelhaariger deutscher vorstehhund", "deutsch stichelhaar") on saksalainen koirarotu.


title: Harjaskarvainen saksanseisoja

text: Harjaskarvainen saksanseisoja on ulkonäöllisesti pitkälti samanlainen kuin karkeakarvainen saksanseisoja. Nimensä se on saanut noin 4 cm:n pituisesta kovasta, harjasmaisesta karvapeitteestään. Sen silmät ovat ruskeat ja niiden sävy voi vaihdella tummasta vaaleaan. Sallitut värit ovat vaalea, maksanruskea ja harmaanruskea tumman maksanvärisin laikuin. Säkäkorkeus on 60–66 cm eli se on hieman muita saksanseisojia kookkaampi.


title: Harjaskarvainen saksanseisoja

text: Rotu oli olemassa jo ennen karkeakarvaista saksanseisojaa, vaikkei ole lainkaan yhtä tunnettu. Se on kotoisin Frankfurt am Mainin kaupungista.


title: Alistair Cooke

text: Alistair Cooke (synt. Alfred Cooke; 20. marraskuuta 1908 Salford, Iso-Britannia – 30. maaliskuuta 2004 New York, New York, Yhdysvallat) oli brittiläissyntyinen lehtimies, ja radio- ja televisiotoimittaja. Yhdysvaltoihin hän muutti vuonna 1937, ja sai maan kansalaisuuden 1941. Cooke teki BBC:lle "Letter From America" -radio-ohjelmaa vuodesta 1946 alkaen 58 vuoden ajan. The Guardianiin Cooke kirjoitti 1945–1972.


title: Alistair Cooke

text: Emmy-palkinnon Cooke sai televisiosarjoistaan "America" ja "Masterpiece Theatre". Peabody-palkinnon Cooke sai 1952. Hänellä on myös tähti Hollywood Walk of Famella. KBE-arvonimen hän sai 1973. Eräänä merkittävimpänä kunnianosoituksenaan Cooke oli puhujana Yhdysvaltain kongressin 200-vuotisjuhlaistunnossa 1974.


title: Alistair Cooke

text: Yle TV2 -kanavalla esitettiin 1970-luvun puolivälissä – Yhdysvaltojen 200-vuotisjuhlien alla – Alistair Cooken 13-osainen, BBC:n ja Time-Life-kustannusyhtiön yhdessä tuottama televisiosarja "Uusi manner" (America, 1972–1973).


title: Sienen lakki

text: Sienen lakki on monien sienilajien itiöemän ylin osa, jonka väri ja muoto samoin kuin se, onko lakin alla helttoja, piikkejä vai pillejä, toimii sienen tunnistamisen apuna. Sienen lakin lisäksi tunnistamisessa käytetään apuna sienen jalkaa.


title: Sienen lakki

text: Sienien lakkeja on ainakin seitsemää tyyppiä: kupera, laakea, suppilomainen, kartiomainen, kellomainen, nipukallinen ja navallinen.


title: Sienen lakki

text: Sienin lakkien alla on joko pillejä tai helttoja. Helttasienien helttojen muodot voidaan luokitella kolmeen ryhmään: tiheähelttaisiin, harvahelttaisiin tai haarahelttaisiin. Pilli- tai helttapinnan muoto lakin alla voi olla hatun reunoista sisäänpäin kääntynyt, irtotyvinen, kapeatyvinen, tasatyvinen, kolotyvinen tai johteinen.


title: Belgradin rauha

text: Belgradin rauha oli Osmanien valtakunnan ja Habsburgien Itävallan välinen rauhansopimus, joka allekirjoitettiin 21. elokuuta 1739. Rauhansopimus päätti Itävallan–Turkin sodan 1737–1739 ja Itävalta irtautui yksipuolisesti liittolaisuudesta Venäjän kanssa Venäjän–Turkin sodassa 1735–1739.


title: Belgradin rauha

text: Venäjän–Turkin sota alkoi Venäjän sodanjulistuksella 1735 ja varsinaiset sotatoimet alkoivat seuraavana vuonna. Venäjä saavutti voittoja, jotka innostivat Itävaltaa liittymään mukaan sotaan. Maat allekirjoittivat salaisen liittolaissopimuksen tammikuussa 1737, vaikka Itävalta esiintyi välittäjänä osmanien ja venäläisten välisissä rauhanneuvotteluissa aina saman vuoden loppukesään asti. Elokuussa 1737 käydyssä Nemyrivin kongressissa liittolaisuus paljastui osmaneille ja Itävalta liittyi mukaan sotaan. Itävalta, jonka armeijan kehitys oli jäljessä venäläisistä, ei kuitenkaan menestynyt, vaan kärsi useita tappioita. Kesällä 1739 turkkilaiset kokosivat Tonavan alueelle suuren armeijan ja löivät Itävallan joukot Grotskan taistelussa 22. heinäkuuta. Vaikka sota jatkui Belgradin piirityksellä, Itävalta oli käytännössä hävinnyt. Kenraali Wilhelm Reinhard von Neipperg toimi Itävallan edustajana rauhanneuvotteluissa ja osmaneja edusti Ranskan Istanbulin suurlähettiläs Louis Sauveur de Villeneuve. Kerrotaan, että osmanien suurvisiiri Hacı İvaz Mehmed pašša piti Neippergiä panttivankinaan, jotta tämä ei saisi päivitettyjä tietoja rintamatapahtumista. Itävallan irtautuminen esti Prutjoelle marssinutta Venäjää hyödyntämästä samana vuonna saavuttamia merkittäviä voittojaan, sillä rauhansopimuksen jälkeen kaksi Itävaltaa vastaan taistellutta osmaniarmeijaa vapautui käytettäväksi Venäjää vastaan.


title: Belgradin rauha

text: Jotkut tutkijat ovat esittäneet, että osa osmanien menestyksestä neuvotteluissa oli nimenomaan neuvokkaan Villeneuven ansiota. Palkkiokseen Villeneuve sai järjestettyä joukon myönnytyksiä, joita sulttaani myönsi Ranskalle 1740.


title: Belgradin rauha

text: Rauhansopimus oli erillisrauha, jonka seurauksena Itävalta erosi sodasta ja luovutti 1718 solmitussa Passarowitzin rauhassa osmaneilta voittamansa alueet takaisin. Alueisiin kuuluivat Bosnia, Valakia ja Serbia mukaan lukien Belgrad.


title: Belgradin rauha

text: Erillisrauhan vuoksi myös Venäjä joutui solmimaan rauhan Osmanien valtakunnan kanssa. Maat allekirjoittivat Nissan rauhan saman vuoden lokakuussa.


title: Dupuynseisoja

text: Dupuynseisoja ("Braque du Puy") on ranskalainen koirarotu.